text:
Maea ona tofia sui o ‘Komiti o Suiga’
Na fa’aalia e ni isi o le komiti sa lagolagoina le paga a Lolo Matalasi Moliga ma Lemanu Peleti Sialega Mauga, lo latou le manana’o e tuuina suafa o tagata sa i le isi itu, i totonu o a latou komiti. E pei ona fa’aleo e se tasi o tina, afai o le manulauti a Lolo ma Lemanu e faamuamua tagata, e tatau foi la ona ave le la faamuamua i tagata sa gapatia i le la faamoemoe.
Na faafetaia e Lolo finagalo ma atugaluga o sui o le komiti i lenei mataupu, peitai i lona talitonuga, o faaiuga faapea e na o taitai lava e faia, o le mafuaaga foi lena na tofia ai taitai, o i latou na e faia faaiuga i mataupu faapea.
“O le ma talitonuga ma le afioga i le alii Senatoa ia Lemanu, tatou aapa atu i tua i fanau a le atunuu o lo o i ai le atamai ma le poto, ina ia mafai ona tatou galulue faatasi e fau ai se malo manuia ma se malo lelei,” o le saunoaga lea a Lolo.
“Ta’u mai e oe se tagata o lo o i tua ete silafia o lo o i ai le atamai ma le agavaa e talafeagai ai ona galue i ofisa taitasi nei, ona ma aveese lea o igoa o tagata ua ma tuuina i ai ae tuu i ai le tagata lena, ina ia mafai ai ona manuia le sologa lelei la tatou galuega,” o le isi lea saunoaga a Lolo.
O le aso 6-14 o Tesema ua faatulaga e amata galulue ai le Komiti mo Suiga a le paga a Lolo Matalasi Moliga ma Lemanu Peleti Sialega Mauga, mo le iloiloina o tulaga uma o lo o i ai galuega a le malo i le taimi nei, a’o le’i se’e atu le nofoaiga fou mo le taitaiga o le malo mo le isi fa tausaga, e pei ona fa’alauiloa mai e le Ta’ita’ifono o le Komiti mo Suiga a Lolo ma Lemanu, le afioga Afoa Moega Lutu, i se fonotaga sa faia i le afiafi o le Aso Lulu, i Matu’u.
Na faatumulia le fonotaga i sui o le komiti ma e na lolofi atu latou te fia molimauina ulua’i tofiga ua amata ona agai atu i ai le nofoaiga fou.
E 44 Ofisa eseese o le malo ua maea ona tofia i ai komiti taitasi latou te asia ma vaavaaia, i le lalo o le faatautaiga a taitai komiti ma ona fesoasoani e toalua faapea ai ma totino o komiti taitasi.
O ni isi o Ofisa iloga o le malo e pei o le Ofisa o le Kovana, ua tofia i ai Dr. Oreta Crichton ma Muagututia Leapai Faaola; Matagaluega Tupe ua tofia i ai Falema’o Pili ma Fala Sualevai; Matagaluega o leoleo ua tofia i ai Peseta Dennis Lutu, Saitia Maui’a ma Papalii Marion Fitisemanu.
O le Ofisa o le loia sili ua tofia i ai Ameko Pato ma Faga Fualaau; Matagaluega Tagata Faigaluega ua tofia i ai Le’i Sonny Thompson ma Eseneiaso Liu; Matagaluega Soifua Maloloina ua tofia i ai Dr. Victor Tofaeono ma Tuileama Nua; Ofisa Su’etusi ua tofia i ai Tuika Tuika, ma le Matagaluega Puipuiga Lotoifale ua tofia i ai CMS Iuni Savusa ma Vaito’a Hans Langkilde.
I Ofisa tumaoti e pei o le ASPA ua tofia i ai Utu Abe Malae ma John Utu; O le LBJ ua tofia i ai Dr. Fuata I’atala ma Rep. Faimealelei Anothy Allen.
Na saunoa isi sui o le komiti, afai o se tagata sa galue muamua i se Ofisa o le malo i tausaga ua mavae, e le tatau ona toe tuuina i ai lona igoa i le komiti o suiga lea ua tofia latou te asia lea ofisa, aua o le a atili ai lava ona tulai mai faaletonu i lena ofisa.
Na faamanino e Lolo i le la komiti e faapea, “E le faapea ua tofi oe e te taitai i le komiti o suiga poo se totino foi o le komiti i ofisa eseese a le malo, ona e manatu lea o oe o le a e taitaia le Ofisa lena pe ete galue ai foi, e leai, e leai lava se fesootaiga o a tatou komiti o suiga ma le filifiliga o taitai o ofisa ma matagaluega a le malo, o le faaiuga lena e patino ia maua ma Lemanu”.
O le tiute a komiti o suiga e pei ona faamanino e Lolo i komiti taitasi, e le o le o e sailiili ni faaletonu pe vaavaai po o i ai ni faiga pi’opi’o i totonu o Ofisa ma Matagaluega a le malo, ae o le taumafai e saili le tulaga o lo o i ai le malo e fuafua i ai galuega pe a oo i le taimi e tutulai mai ai mo leisi fa tausaga.
“Ia fai la outou galuega i le loto maualalo, aua ne’i aafia ai isi uso a tagata o lo o galulue ai i totonu o Ofisa a ia fai i auala lelei, aua ne’i faia i ni auala e tupu ai ni vevesi a ia fai i le poto ma fai fiafia a outou galuega, ia maua e outou le galulue faatasi i komiti ma taitai komiti, ma fai a outou galuega ma le faamaoni,” o le saunoaga lea a Lolo.
Saunoa Lolo e faapea, pe ova atu lava ma le ta’i 20 sui o komiti taitasi e le afaina lea i lona manatu, pau lona lagona ia maua uma e tagata le avanoa e fai ai i latou ma sui o le Komiti o Suiga, aua e le o tagata uma sa galulue i le la faamoemoe ma Lemanu e maua avanoa e galulue ai i le malo, peitai afai e maua le avanoa e tautua ai i le Komiti o Suiga, o se tulaga lelei lea mo tagata uma.
Ae na saunoa Afoa e faapea, pau tiute a komiti e fai o le vaavaai o le tulaga o lo o i ai le malo ae le tatau ona vaavaai masei.
“E le o tatou o ni leoleo suesue poo ni FBI, pau la tatou galuega e fai o le sailiili ma vaavaai,” o le saunoaga lea a Afoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Tala o Faamasinoga
O le ali’i lea na ulufale fa’amalosi i totonu o se fale a se tasi o lona aiga i Amaluia ma ave fa’agaoi ni mea aoga, ua tu’ua’ia nei e le malo i moli’aga mamafa e lua, o le talepe fale i le tulaga muamua ma le gaoi.
I fa’amaumauga a le fa’amasinoga o lo o ta’ua ai e fa’apea, i le vaveao o le aso 8 Tesema na tea nei pe tusa o le itula e 5:00, na ulufale faamalosi ai le alii o Pio Fagaautau i totonu o se fale ma ia gaoia ni mea aoga e aofia ai ni telefoni feaveai, seevae ma se tinoitupe.
O lo o tu’uaia e le malo e fa’apea, na te’i le tagata e ana ia le fale ina ua ala a’e i luga o lo o i ai Fagaautau i totonu o lona fale.
E $15,000 le vaega tupe lea ua faatulaga e le fa’amasinoga e totogi, ona fa’atoa mafai lea ona tatala Fagaautau i tua mai le toese. Afai ae mafai ona tatala o ia i tua, ua poloaina e le faamasinoga o ia e aua nei toe alu i le fale o lona aiga lea na tulai mai ai le faalavelave, pe taumafai foi i soo se auala e faafesootai i latou.
Ua faasa ona ia toe tagofia le ava malosi, pe toe soli se isi tulafono a le malo, a ia tuuina atu ona pepa malaga e taofi e le malo, ma ia aua nei taumafai foi e sola ese ma le atunuu.
O le uluai iloiloga o lenei mataupu ua faatulaga lea i le taeao o le aso Tofi o le vaiaso nei, lea o le a iloilo ai e le faamasinoga mau a le malo, pe faamaonia sa soli se tulafono, ae o Fagaautau foi lea o loo tuuaia i le soliina o le tulafono.
Afai ae faamaonia e le faamasinoga mau o le a tuuina atu e le malo e uiga i lenei mataupu, ona tuuina atu loa lea o le mataupu a Fagaautau i luma o le faamasinoga maualuga, e faataunuu ai sona faamasinoga autu, pe o le faia foi lea o se maliliega ma le malo e faamuta ai lenei mataupu.
FASIA FETUAO
O le vaiaso na te’a nei na toe loka ai e leoleo le alii o Fasia Fetuao, ona o tuuaiga i lona tagofia lea o le ava malosi i nofoaga faasaina, o se fale faatali pasi lea i Fagatogo, atoa ai ma lona faia o ni gaioiga e ono save’uina ai le nonofo filemu o tagata lautele.
Na teena e Fetuao tuuaiga o le faatupu vevesi ma le inupia i nofoaga faitele ina ua tulai i luma o le faamasinoga faaitumalo i le aso Faraile na tea nei, ma ua faatulaga ai loa le isi ana iloiloga e faia lea i le aso Faraile o le vaiaso nei, lea o le a iloilo ai e le faamasinoga faamaumauga a le Ofisa Faanofovaavaaia, pe ua soli e Fetuao poloaiga o lana faanofovaavaaia, lea e aofia ai le aua lea ne’i ona toe soliina se tulafono, atoa ai ma le faasa ona ia toe tagofia le ava malosi.
E $300 le tupe lea ua faatulaga e le faamasinoga e totogi ona faatoa mafai lea ona tatala i tua Fetuao.
SOPI SENIO
O le tama lea o loo tuuaia e le malo i lona so’aina lea o se isi tama i lana taavale, e mafua mai ona o ni feeseeseaiga tau i fanua, ua faatulaga e le faamasinoga faaitumalo lana uluai iloiloga, e faia lea i le taeao o le aso Tofi o le vaiaso nei, ina ua maea ona faila e le malo moliaga faaopoopo faasaga ia te ia i le aso Faraile na tea nei.
E ese mai i le uluai moliaga o le faatupu vevesi sa tuuaia ai Sopi Senio, ua faaopoopo atu nei i ai ma le moliaga mamafa o le faaoolima i le tulaga muamua, o se solitulafono e mafai ona faasala ai se tasi i le toese mo le olaga atoa, pe faasala foi i le 10 e oo atu i le 30 tausaga i le falepuipui, atoa ai ma le isi moliaga o le faaleaga meatotino.
I faamaumauga a le faamasinoga, o loo tuuaia ai Senio i lona taumafai lea e faaoo ni manu’a tuga i le alii na aafia, e ala i lona so’aina lea o ia i lana taavale.
Ua poloaina e le faamasinoga Senio e aua nei toe taumafai e faafesootai le alii na aafia i lenei mataupu, ae ia tuuina atu ona pepa malaga e taofi e le malo, ma ia aua foi nei taumafai e sola ese ma le atunuu.
Ua lapataia o ia e aua nei ona toe soliina se isi tulafono a le malo, a ia fesootai ma lana loia i soo se taimi valaauina ai lana mataupu.
E ui sa talosaga lana loia o Mike White ina ia faaitiitia le tupe e tatala ai o ia i tua, peita:i na lagolagoina e le faamasinoga le faafinauga a le malo ina ia faatumauina pea le tupe tatala i le $25,000, ona o le matuia o tuuaiga o loo faia faasaga i lenei tama.
O loo taofia pea Senio i le toese sei vagana ua totogi le tupe ona tatala ai loa lea o ia i tua, e faatali ai le isi ana iloiloga lea ua faatulaga e le faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Tala mai Samoa
MOLIA LE SUPAVAISA O LE INTER ISLAND I LE GAOI
Na tulai foi se mafine e 29 tausaga I le faamasinoga I le moliaga lava lea o le gaoi ao avea ma tagata faigaluega. O ia lea o Kilisitina Tevaga Sio mai le afioaga o Afega ma sa galue muamua o ia o se supavaisa I le kamupani vaalele o le Inter Island Airways I le vaega e faatoai I ai tagata lautele mo avanoa e malaga ai I faigamalaga a le Inter Island I le va o Samoa ma Amerika Samoa.
Na faaalia I faamaumauga a le faamasinoga e faapea, o le aso 20 o Aperila sa faigaluega ai lea tamaitai ma ia toesea ai se tinoitupe e tusa ma le $1,311 o tupe a tagata sa totogi o latou pasese. O le aso na sosoo ai na oo atu ai le pule e ao ma faapaleni tupe maua a le kamupani I lena vaiaso ma sa ia maua ai ua leai lea tinoitupe. Sa fesiligia e le pule le ua molia ma sa ioe o ia ua ia avea le tupe, ma sa faapea loa ona oo atu lea mataupu I le ofisa o leoleo. Peitai ua toe oo atu I luma o le faamasinoga le tusi a le alii pule o le kamupani ina ia toe tatala I tua lea mataupu, ma ua uma foi ona toe totogi e lea tamaitai le tinoitupe atoa. Na faaalia foi e le tamaitai ua molia lona salamo.
Peitai na saunoa Faamasino Vui Clarence Nelson, e le toe foi se faaiuga ua faia e le faamasinoga, aemaise ai o se tasi lenei o solitulafono ua matauina le faatupulaia I totonu o le atunuu. Fai mai a ia, o le tusi a le alii pule a le kamupani o le a aoga lea mo le tamaitai e faailoa ai ona itu lelei, ae o se iuga e faia ona o le solitulafono ua faia, e ao lava ona faatino. O le faaiuga o le vaiaso nei o le a lauina ai lona iuga.
MOLIA ALII E TOALUA I LE GAOI O TA’AIGA IE MAI LE FALEOLOA O FRANKIE
E toalua ni alii sa faigaluega muamua I le faleoloa o Frankie I Taufusi sa tulai I luma o le faamasinoga I le moliaga o le gaoi ao avea ma tagata faigaluega. O I laua ia o Thomas Kanogata, e 27 tausaga mai Taufusi ma Avei Mauigoa, e 22 tausaga mai Vailoa-tai. O lo o molia I laua nei I lo la ave faagaoi o ni ta’aiga ie se tolu ua maea ona lolomiina, o se mea totino a le kamupani a Frankie, e aunoa ma se faatagaga.
O le tau aofai o nei oloa e $972. Na faailoa e le itu a leoleo e faapea, o le aso na ave faagaoi ai e I laua ua molia ia ta’aiga ie, sa lipoti atu e nisi sa molimauina lea solitulafono ma sa faapea ona tuliloa I laua e se taavale a leoleo. Peitai na maua e le faamasinoga maualuga, e le o se taimi muamua lea ua tulai ai I laua ua molia I luma o le faamasinoga. Na faaalia, o Thomas Kanogata na molia muamua I se faalavelave sa tulai mai lea na iu ina maliu ai se tasi, ae o Avei Mauigoa sa molia muamua o ia I le faaoolima, ma o le taimi nei o lo o nofo faavaavaaia pea I laua mo le tasi le tausaga. Na faamaualalo ma talosaga ia alii mo se avanoa mo I laua. Peitai na saunoa Faamasino Vui Clarence Nelson e faapea, e le o se taimi muamua lenei ua molia ai I laua ma e faigata tele ona talitonuina e le faamasinoga maualuga o I laua ua salamo. O lo o taofia nei I laua e leoleo seia lauina o la iuga I le faaiuga o le vaiaso nei.
FAI LE FAAIUGA A LE FAAMASINOGA O APILI E TOE LOKA LE TAMA MATAIFALE
Ua faatonuina e le faamasinoga o apili le faafalepuipuiina o se tama e 57 tausaga le matua na faamaonia I luma o le faamasinoga maualuga ona moliaga o le faiaiga ma lona lava afafine moni, lea sa faatonuina e le faamasinoga maualuga e totogi na o se salatupe e silia ma le $10,000. Peitai, o le faaiuga a le faamasinoga o apili ua toe suia ai le iuga na faia e le faamasinoga maualuga, ma ua faasalaina ai nei lea tama I le falepuipui mo le umi e 12 masina.
O le iuga foi ua tuanai sa faia e le faamasinoga maualuga, e totogi ai e lea tama le afa o lea seleni I lona afafine e 36 tausaga lea na aafia, lea foi na faasalaina I le falepuipui I le moliaga lava e tasi. E ui I lea, ua faataatia ese e le faamasinoga o apili lea faaiuga o le totogiina atu o le seleni, ae faatonuina le tatala mai I tua mai le falepuipui o le tamaitai na aafia, ina ua maea ona tuli le valu masina o lona faasalaga e tolu tausaga. I le faaiuga a le faamasinoga o apili o lo o taua ai lo latou silasila I le tele o itu e aofia ai le tuua e le tama o le na aafia ina ua faatoa soifua mai, ma mulimuli ane faaaoga e lea tama o ia ina ua matua. E le gata I lea, ua ioe lea tamaitai I le mea na tupu ma faaalia pea lona lagolago I lona tama I le taimi na fofogaina ai lona faasalaga e ui I gaioiga sese sa faia ia te ia. Sa faapea foi ona silasila le faamasinoga I le taimi na ia tuliina I le falepuipui atoa ai ma le faate’aina ese o ia mai lona afioaga.
NANA E LE TINA LE FAAMALOSI E LANA TANE O LANA TAMA TEINE
O lo o talia nei e le faamasinoga maualuga le taunuuga o le fautuaga ma se poloaiga a le afioga Faamasino Vui Clarence Nelson, sa ia fesiligia ai le itu a leoleo pe le ua alagatatau ona faatino ni moliaga faasaga I se tina e le o mafai ona faalauiloaina lona igoa, ona ua maua I suesuega a le faamasinoga le tele o lona aafiaga I le nanaina lea o se solitulafono matuia. O lea mataupu ua faasalaina ai nei e le faamasinoga le tama o lea aiga e 43 tausaga le matua mai se afioaga I Savaii, ina ua faamaonia lona mataifale ma le faiaiga faamalosi I lona afafine fai. Na faaalia I faamaumauga a le faamasinoga e faapea, na loka e lea tama le potu ma ia taumafai e faamalosi lona afafine fai, ae sa tetee malosi lea teineititi.
Sa iu ina tu’i e lea alii le teineititi ma matapogia ai o ia. E toe te’i ifo le teineititi, o lo o taliaga tau I luga o le moega, ae ua leai ni ona ofu ma ua leai foi le ua molia. Sa logo e ia lona tina ma ia faamatala I ai le mea na tupu, ae fautua I ai lea tina le alofa, e aua nei iloa e se tasi o lo latou aiga le mea na tupu. O lea faalavelave na tulai mai I le tausaga e 2005. Peitai o le tausaga na tea nei na toe vevesi ai foi lea tama ma lona afafine fai I le maketi I Salelologa ma sa toe alia’e ai lea mataupu ina ua taumafai le tama e so’a lona afafine fai I le taavale sa ia faafoeina. Sa lipoti e lea teineititi lea faiga I leoleo ma sa ia toe faamatalaina ai loa ma le faiaiga faamlso o le ua molia ia te ia I le 2005.
Ua faasalaina nei e le faamasinoga lea tama I le 15 tausaga I le falepuipui mo le solitulafono na ia faatinoina I lona afafine fai I le 2005 ae faatoa 15 tausaga o lea teineititi. Na saunoa tuusa’o le afioga Faamasino Vui Clarence Nelson I le tina o lea teineititi ma ia faaalia, e le aoga ona toe ta’u o ia o se tina ona o lona nanaina o lenei solitulafono matuia na faia I lana lava tama moni.
MAUA LE VAA FOU O TOELAU MAI LE MALO NIU SILA
O le a faamanuiaina nei atumotu o Toelau I se vaa la’u pasese ma se vaa la’u oloa fou lava mai le malo Niu Sila, I le tuanai ai o le fitu tausaga talu ona amata mai sailiiliga ma suesuega I auala eseese e suia ai le vaa o lo o faaaogaina I le taimi nei. O le sa o lo o faaaogaina nei e oo atu I le lua aso faatoa taunuu I motu o Toelau pe a malaga atu I Samoa, ma o le sa fou o le a faaaogaina e felauai tagata atoa ai ma oloa. O le faasilasilaga I le faatauina o lenei sa fou o le a faaaogaina e tagata Toelau, na faalauiloa aloaia lea e le kovana aoao o Aotearoa, o Sir Jerry Mataparae, I lana uluai asiasiga I Toelau ina ua malaga ese atu ma Samoa I le maea ai o le faamanatuina o le 50 tausaga o le malo tutoatasi o le atunuu.
TAUNUU ALII SUESUE FAAPITOA MAI NIU SILA E SUESUE LE FAALAVELAVE I FALEATIU
E toatolu ni alii suesue faapitoa mai Niu Sila ua taunuu mai I Samoa e fesoasoani I galuega suesue a le matagaluega o leoleo ma falepuipui o lo o faagasolo nei I le mataupu e faatatau i taugafana na faia I le va o leoleo ma nisi mai Faleatiu lea na maliu ai se tasi o lea aiga I Faleatiu.
E pei ona lipotia muamua I a tatou tala, na maliu le alii o Togia Rapi I le pulu o se laau malosi o lo o masalomia mai se laau malosi a malu o le malo po o se isi lava o le aiga I le taimi na oo atu ai malu o le malo e faatino a latou suesuega faapitoa I le sailia o maota o le aiga na aafia, lea sa masalomia I laau faasaina. Na talosagaina e le matagaluega o leoleo ma falepuipui le malo Niu Sila e ala atu I se tasi o a latou polokalama fesoasoani, ina ia auina mai nei tagata suesue faapitoa e taumafai e saili se tali mautu o lenei mataupu.
O le amataga o le vaiaso nei na amatalia ai suesuega a nei alii suesue mai Niu Sila I le afioaga o Faleatiu. E oo mai I le taimi nei, e lei maua mai lava le mafuaaga tonu o le maliu o le na aafia I le taotoga faapitoa sa faia I lona tino maliu e pei ona moomia I lalo o le tulafono. E leai foi se isi ua molia I le faaaogaina o laau malosi I lea faalavelave.
TOE TOLOPO LE FAATUINA O SUAFA E FILIFILI MAI AI LE AO MAMALU O LE MALO
Ua pasia nei le lafo I luma o le palemene e toe tolopo ai le faatuina o suafa o I latou e filifilia e tauaveina le tofi o le ao mamalu o le malo Samoa. O le afioga I le ao mamalu o le malo, le afioga Tuiatua Tupua Tamasese Efi ua ia tauaveina le tofi mo le umi e lima tausaga e pei ona aiaia mai I lalo o le faavae, ina ua tuumalo le susuga Malietoa Tanumafili II. O lo o taua foi I le faavae, e mafai lava foi e le palemene ona toe filifilia soo se tasi o lo o tulai mai I le tofi mo se isi paeaiga.
E lima vaiaso ua pasia nei e toe tolopo atu I ai le faatuina o suafa e filifilia mai ai le ao mamalu o le malo. Ua tuumalo I laua sa filifilia ae le o ni Tama a Aiga I le fono a sui tofia, le afioga Vaai Kolone ma le afioga Matai’a Visesio Europa. Ua toe nei na o le Tama a Aiga, le afioga I le Tui Aana Tuimalealiifano Sualauvi II o lo o seei nei I le fono a sui tofia.
Saunia: Lilomaiava Andrew Fa’asau/Naenae Productions
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
GAFATASI TAVEUVEU & LOGO FAAMAUSILI
O alii talavou e toalua ia o lo o tu’ua’ia i lo la fa’ao’o o ni manu’a i se isi alii i le nu’u o Se’etaga, e ala i lo la fa’aaogaina o se fagupia ma o la lima, ua fa’atulaga e le Fa’amasinoga Maualuga le aso 4 Iulai 2012 e faia ai le la fa’amasinoga autu, e ui o lo o fa’aauau pea talanoaga a itu e lua mo se maliliega.
O Gafatasi Taveuveu ma Logo Faamausili, o lo o tu’ua’ia e le malo i le moliaga mamafa e tasi o le faaoolima i le tulaga lua, ma le moliaga mama o le faatupu vevesi i nofoaga faitele.
O ia moliaga na afua mai se faalavelave na tulai mai i le vaiaso muamua o le masina o Novema i Seetaga, lea na manu’a tigaina ai se alii, ina ua fasi e Gafatasi ma Logo, e pei ona tu’ua’ia ai i la’ua e le malo.
O le vaiaso nei na faatulaga e faia ai le uluai iloiloga o lenei mataupu, peitai na faailoa e tamaitai loia fautua o loo tulai mo Gafatasi ma Logo ia Ruth Risch-Fuatagavi ma Leslie Cardin, o loo faaauau pea talanoaga mo se maliliega i lenei mataupu, faapea ai ma le manaomia o se isi taimi faaopoopo mo nisi suesuega, ona o nisi o faamatalaga fou ua mafai ona maua mai e le malo e uiga i lenei mataupu.
O le aso 9 o Ianuari 2012 lea ua toe tolopo i ai le uluai iloiloga o lenei mataupu ma le tuutuuga, afai e oo atu i le aso lea e lei maua lava se maliliega, o le a faataunuuina loa le faamasinoga autu i le masina o Iuni.
O loo tumau pea poloaiga a le faamasinoga o loo tatala ai Gafatasi ma Logo i tua mai le toese i Tafuna.
SAUNI LE TAMA FAI E TALI IOE I ONA MOLIAGA
O le Tama Fai lea o lo o tuuaia i lona faia o ni amioga mataga i lona afafine fai, ua i ai le faamoemoe o le Aso Tofi o le vaiaso nei lea o le a tuu aloaia atu ai lana tali ioe i moliaga ia ua manatu le malo na te ioeina, i lalo o se maliliega ua maea ona sainia ma ua tuuina atu foi i le faamasinoga maualuga.
O le vaiaso nei na faailoa ai e loia i le alii faamasino sili lagolago ia Lyle L. Richmond, ua maea ona sainia e le ua molia ma le malo se maliliega e faamuta ai lenei mataupu, ma ua uma foi ona tuuina atu i luma o le faamasinoga.
Ae talu ai e lei lava se taimi e iloilo ma faitau ai e alii faamasino le maliliega ua maea ona sainia, o le mafuaaga lea ua toe tolopo ai lenei mataupu i le aso Tofi o le vaiaso nei, e fofoga aloaia ai loa le tali ioe a le ua molia, lea o loo taofia pea i le toese i Tafuna i le taimi nei e aunoa ma se tupe na faatulaga e tatala ai o ia, ona o le tulaga matuia o moliaga o loo tuuaia ai o ia.
O le step father e 49 tausaga le matua o loo tuuaia i le faiaiga faamalosi, faia o amioga mataga, faiaiga i se tagata e aiga i ai, atoa ai ma lona faia o ni gaioiga e ono lamatia ai le soifua maloloina o se fanau laititi.
MARIAIVA MAALONA
O le tamaita’i mai Pago Pago lea na taofia i le falema’i i le masina na te’a nei, ina ua manu’a i se vevesi na tulai mai i le va o ia ma le isi foi tamaitai, na tulai i luma o le faamasinoga i le taeao ananafi, mo le tuuina atu o lana tali e tusa ai o moliaga ua faia e le malo faasaga ia te ia.
O moliaga ua faila e le malo faasaga ia Mariaiva Maalona e aofia ai le faaoolima i le tulaga tolu, ma le faatupu vevesi i nofoaga faitele.
O se faalavelave na tulai mai i le aso 19 Novema i Pago Pago, ina ua fufusu le ua molia ma le isi foi tamaitai lea foi o loo tuuaia e le malo i le mataupu lava lenei, na faai’u ai ina ua u e le isi tamaitai le taliga o le ua molia ma taofia ai loa o ia i le falemai mo le faia o ni togafitiga i lona manu’a.
Na faatali le malo sei malosi mai Mariaiva ona faatoa faila lea o moliaga faasaga ia te ia, ma o le vaiaso nei na tulai ai loa o ia i luma o le faamasinoga, ma ia teena ai moliaga a le malo.
O le aso 22 Tesema lea ua faatulaga e toe fofogaina ai lana mataupu, ma ua poloaina o ia e le faamasinoga e aua nei ona toe taumafai e faafesootai le tamaitai lea na la vevesi, pe na te toe soliina foi se tulafono a le malo, a ia auai i ona faamasinoga uma ma fesootai vavalalata ma lana loia.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Suisala Lemaota & Va'e Sumeo Wedding Day
Kalofa oukou uma si ou kakou aiga.......Ha! Ha!
Va'e and her lovely Daughters Peka & Neti. Hello Everybody
Thanks for visiting
Keep surfing, you will find
some more flicks of da famz
Girls Night Out - Tamaitai Take it easy ha! ha!
Manda, Neti, H'ta, Peka
S'SALA & NETI
Good On U Neti from OZ - Maiava Family
Neti, Mum-Va'e & Peka
Hey U People out there!! See U in Samoa sometimes
FAMZ Aotearoa
Peka & Cheeky Munkees
Sala Lemaota and his Kiwi-Rugrats
Gogouli Maiava & Sala Maiava
Culture Group in Laie-Polynesian Centre Honolulu Hawaii
HAPPY BIRTHDAY!!
Talofa lava lo tatou aiga uma i soo se tafa o le lalolagi, malo le soifua maua ma le lagi e mama. Ia talosia ia le alofa o le Atua ma lona agalelei ina ia tatou taufai aulia atu uma le tuufaatasiga/reunion lona fa a le MAIAVA FMILY ia Tesema o lenei tausaga 2010. O moomooga alofa ma talosaga molia i luma o le Atua soifua ina aulia manuia uma atu e lo tatou i soo se atunuu faapea si o tatou tina i Samoa le soifua manuia ma le maloloina
From: Sala & Va'e
Sala da taxi driver with Sa from Oz
Trouble 88 - Neti & Goli
Sala & Va'e @ Mt. Albert
Faafetai lava le asiasi mai, manatu sa faamalieina lau maimoaga ma lau silasila i le Upega Tafailagi a lenei aiga.
O le a foi se faaletonu i lau tagataga'i ma lau silasila ia manatu e va'atele iina ae o le faiva o le tamalii o le fetalai ma toe faamanatu mai nisi mea e le o sa'o ma le atoatoa ai le taumafaiga.
Manatua faatumu ane le pepa o loo i le itulau mulimuli (Guest Form) ma aumai ai sau fesoasoani mo le lenei taumafaiga vaivai.
O le muagagana a Samoa "O le tele o sulu e maua ai le anoano o figota o le sami" Poto le Tautai ae sese lava lana atu i ama
Soifua ma ia manuia fuafuaga o le aso
TPMaiava
webmaster: tpmaiava - Please send your aiga ata to: mail@maiavafamily.com


text:
Tala o Faamasinoga
SOLOFUA MOLIAGA NA TUUAIA AI NI TAMAITAI SE TOAFA
Ua solofua e le Fa’amasinoga Fa’aitumalo moli’aga sa tu’ua’ia ai e le malo ni tama’ita’i se to’afa mai Fatumafuti, ona o le fa’alavelave lea na tula’i mai i le Aso Fa’afetai na te’a nei, i lo latou fa’ao’olima i se tamaitai na ta’ele ma ni isi o lona aiga i Fatumafuti lava.
O i latou e to’afa e aofia ai Serrah Mauga, Evelyn Mauga, Le’alai Mauga ma Simaima Mila na tuuaia uma i le fa’ao’olima i le tulaga muamua, atoa ai ma le fa’atupu vevesi i nofoaga faitele, peita’i ina ua mae’a ona iloilo e loia a i latou nei e toafa faamaumauga uma e uiga i lenei mataupu, atoa ai ma se ata video na mafai ona pu’eina e se tagata i le taimi na tulai mai ai lenei faalavelave, na tu’uina atu ai loa se talosaga i luma o le fa’amasinoga ina ia solofua ai moliaga fa’asaga ia te i latou nei.
Na taua e le tamaitai loia fautua o Leslie Cardin lea na tulai mo le isi o i latou sa tuuaia, o se tasi o mafuaaga ua ala ai ona solofua moliaga mamafa nei, ua fai lava si mamafa o moliaga na faia faasaga ia i latou nei.
MIKAELE AULAUMEA
O le alii e 20 tausaga le matua lea na ta’usala e le fa’amasinoga i le moli’aga o le gaoi, na tatala i tua i le vaiaso na te’a nei ina ua manatu le fa’amasinoga maualuga, o le a taofi lona tuliga o le 28 masina i le to’ese, o se tasi lea o tu’utu’uga o lana fa’anofova’ava’aia e 7 tausaga, ae ua lava masina e 9 lea ua maea ona ia tuli e fai ma ona fa’asalaga.
O le alii o Mikaele Aulaumea na tu’ua’ia e le malo i moli’aga e fa e aofia ai moliaga e lua o le gaoi, atoa ai ma moliaga e lua o le talepe fale, ae i se maliliega sa ia sainia ma le malo i le aso 16 Novema, na ia tali ioe ai i le moliaga e tasi o le gaoi ae solofua e le malo isi moliaga e tolu na totoe ai.
Na fa’ato’ese Aulaumea i le faamasinoga, ma ia talosagaina se avanoa e toe foi atu ai i lona aiga e mafuta ma ona matua. Sa ia faatoese foi i aiga e ana ia faleoloa e lua ia sa latou osofaia i Leone, ina ia faamagalo o ia.
Na malilie loia e lua ina ia aua nei toe tuuina atu e le faamasinoga se isi faasalaga faafalepuipui ia Aulaumea, ae ua lava le 9 masina lea ua maea ona ia tuliina e fai ma ona faasalaga i lenei mataupu.
Na taua e le loia a lenei alii o Ruth Risch-Fuatagavi, afai e toe tuu atu e le faamasinoga se isi faasalaga faafalepuipui i lenei alii talavou, o le a atili ai ona avea o ia ma tagata solitulafono, ae afai e tuuina atu o ia e faanofovaavaaia, o le a mafai ona ia aoaoina nisi lesona taua mo lona olaga.
Saunoa le alii faamasino sili lagolago ia Lyle L. Richmond, o se tasi o itu o loo tuu fesili ai le faamasinoga, pe aisea na le molia ai e le malo alii laiti e toalua ia na mafua ai le solitulafono ua molia ai Aulaumea.
Na faamatala e le ua molia i le faamasinoga e faapea, o ia sa ‘ona i le po na tupu ai le faalavelave, ae na te’i ina ua o atu ni alii laiti se toalua ma tauanau o ia latou te o e talepe le fale falaoa o Pritchard’s Bakery ma le faleoloa o Christopher.
Na tautino Aulaumea o ia na talepeina le faitotoa o le fale falaoa o Pritchard ma ia gaoia mai ai ni oloa i totonu e aofia ai pepa sikaleti, ofu ma pia lea e silia ma le $100 le tau aofai, ae o alii laiti e toalua na latou o na talepeina le faleoloa o Christopher, ae o ia sa tu i fafo e vaai ni tagata e o atu.
Ao faanofovaavaaia ai Aulaumea, ua faasa e le faamasinoga ona ia toe tagofia le ava malosi, pe na te toe soliina foi se tulafono, a ia auai i ni aoaoga faa faufautua e fesoasoani ai i le faafitauli o le tagofia o le ava malosi, o le a mafai foi ona suesueina e le ofisa faanofovaavaaia poo ni leoleo lona tino ma ana mea totino, ina ia iloa ai na te le o toe tagofia le ava malosi ma fualaau oona.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
I le fatu o le talalelei a Iesu Keriso ma lona mana e laveai ai o se malamalamaaga tonu lea o le Tama ma le Alo.
Ou uso e ma tuafafine pele, ou te faafetai lava i le talanoa atu ia te outou i lenei aoauli i le faatulagaga o lenei konafesi aoao musuia!
I le tautalagia ai o se autu lea ou te manatu i ai e sili ona paia, ou te fia faailoa muamua atu ma le lotofaafetai le tuuto o le toatele o Kerisiano i le talafaasolopito atoa, e aofia ai ma ou augatuua o Porotesano Farani ma Katoliko Aialani. Ona o lo latou faatuatua ma le tapuai i le Atua, o le toatele o i latou na ositaulagaina ia tofiga, meatotino, ma e oo lava i o latou ola i le puipuiga o lo latou Atua ma lo latou faatuatuaga.1
I le avea ai ma Au Paia o Aso e Gata Ai ma ni Kerisiano, e faapena foi le i ai o lo tatou faatuatua malosi ma le loloto i le Atua le Tama Faavavau ma Lona Alo, o Iesu Keriso. O le tuuto atu i le Atua o loo tumau pea o se mataupu paia ma patino i le va o i tatou taitoatasi ma lo tatou Mataisau.
O la tatou sailiga mo le ola e faavavau e leai lava se isi mea nai lo se sailiga ia malamalama po o ai le Atua ma ia toe foi atu e mau faatasi ma Ia. Sa tatalo le Faaola i Lona Tama, “Ma o le ola e faavavau foi lenei ia latou iloa oe le Atua moni e toatasi atoa ma le ua e auina mai o Iesu Keriso lea.”2
E ui i se malamalamaaga o lenei tautinoga na faia e lo tatou Faaola lava Ia, ae o le manatu taatele lava o le natura o le Tama ma le Alo i le aluga o le tele o seneturi faatasi ai ma le tele o mataupu a tagata, ua manino lava e le o ogatusa ma aoaoga a tusitusiga paia.
Tatou te tuuina atu ma le faaaloalo e faapea i le fatu o le talalelei a Iesu Keriso ma lona mana e laveai ai o se malamalamaaga tonu lea o le Tama ma le Alo.3
O le taua o lenei mataupu faavae autu o le talalelei a Iesu Keriso ua faamautu mai e ala i le Uluai Faaaliga a le Perofeta o Iosefa Samita i le 1820. Na tusia e le Perofeta e faapea: “Sa ou vaaia ni Tagata e toalua, o lo laua pupula ma le mamalu e le mafaamatalaina, o tutu mai i o’u luga a’e i le ea. Sa fetalai mai le tasi o i laua ia te au, ma fofoga mai ia te au i lo’u igoa ma fetalai mai, a’o tusi ane i le tasi— O Lo’u Atalii Pele lenei. Faalogo ia te Ia!”4
O lenei aafiaga a le taulealea o Iosefa, lea na sosoo ma le tele o isi faali’ali’aga ma faaaliga, ua faaali mai ai o loo i ai moni lava le Atua; le Tama ma Lona Alo, o Iesu Keriso, o ni tagata tulaga ese ma mavaevae se toalua; na foafoaina le tagata i foliga o le Atua; o lo tatou Tama Faalelagi o le tama moni lava o Iesu Keriso; o loo faaauau pea ona faaali mai le Atua o Ia lava i tagata; O loo latalata mai pea le Atua i taimi uma ma fiafia ia i tatou; ma e tali mai o Ia ia tatou tatalo.
E ui e seasea lava tutusa faaaliga o le Tama ma le Alo i totonu o tusitusiga paia, ae o le mea moni ofoofogia o le Uluai Faaaliga o loo matua talafeauga lelei ma isi mea na tutupu ia na tusia i tusitusiga paia.
I le Feagaiga Fou, mo se faataitaiga, tatou te faitau ai i le molimau faaiu a Setefano i le taimi na maliu fasia ai. Na ia fai mai, “Faauta, ua ou iloa le lagi ua avanoa, ma le Atalii o le tagata o loo tu i le itu taumatau o le Atua.”5
A o i ai i se faaaliga maoae i le Motu o Patamo, na vaai ai le Aposetolo o Ioane i le “Alii le Atua e ona le malosi uma lava”6 faapea ai ma le Tamai Mamoe a le Atua, o le na “faatauina … i [tatou] i [Lona] lava toto.”7
I le Tusi a Mamona, o loo tu ai le aoaoga faavae o le Tama ma le Alo i se molimau mamalu faatasi ma le Tusi Paia. Ua tusia i le Tusi a Mamona le asiasiga a lo tatou Faaola i sa Nifae, lea na faailoa mai ai i le siufofoga o le Tama, i le aofia pe a ma le 2,500 sa Nifae, le Keriso toetu: “Faauta i lou Atalii Pele, o le ua ou fiafia lava i ai, o le ua ou faamamaluina ai lou igoa—ia outou faalogo ia te ia.”8
I Talalelei e fa, e 160 taimi o loo faasino atu ai Keriso lava Ia i Lona Tama i le Lagi, ae i se taimi puupuu e tolu aso o Lana galuega i tagata sa Nifae, e pei ona tusia i le Tusi a Mamona, e 122 taimi o loo Ia ta’ua ai Lona Tama.
Mo se faataitaiga, i le Mataio, o loo fetalai ai Iesu, “E le sao atu i le malo o le lagi i latou uma o e fai mai ia te au, Le Alii e, le Alii e; na o le na te faia le finagalo o lo’u Tama o i le lagi.”9
I le Ioane, o loo Ia molimau mai ai, “E le mafai e le Atalii ona fai o se mea, na o ia lava, a o mea na te vaai atu i le Tama o faia.”10
Ma i le Luka, o loo Ia tautino mai ai, “Tama e, ou te tuuina atu lou nei agaga i ou aao.”11
O taimi uma lava e faasino atu ai lo tatou Alii i Lona Tama Faalelagi, Na te faia lava ma le migao a’ia’i ma le agamalu.
I le ta’ua ai o lenei mea, ou te faamoemoe ai o le a leai se fenumiai. O Iesu Keriso o le Ieova sili, o le Atua o Isaraelu, le Mesia folafolaina, ma ona o Lana Togiola le iu, o Ia o lo tatou Faaola ma le Togiola o le lalolagi. O Ia lea na tautino mai ai le Aposetolo o Paulo, “Ona oo ai lea i le gataaga, e tuuina atu ai e [Keriso] le malo i le Atua, o le Tama lea, pe a uma ona faaumatia e [Keriso] o alii sili uma, ma faipule uma, ma e malolosi.”12
I le po a o lumanai le Togiola a le Faaola, na Ia tuu atu ai Lana Tatalo sili o Aioiga i Lona Tama. Sa Ia tatalo atu:
“E le faapito la’u tatalo mo i latou nei [o lona uiga, o Ana Aposetolo], a o i latou foi e faatuatua ia te au ona o la latou upu;
“Ina ia tasi i latou uma; faapei o oe le Tama o i totonu ia te au, ina ia tasi i latou i totonu ia te i taua: ina ia talitonu le lalolagi ua e auina mai au.
“O le manuia foi ua e foai mai ia te au, ua ou foai atu ia te i latou, ina ia tasi o i latou, faapei o i taua ua tasi.”13
O le Tama ma le Alo o ni tagata tulaga ese mavaevae, ae ua lotogatasi atoatoa i Laua ma tasi i le mana ma le faamoemoega. O lo La lotogatasi e le mo na o i Laua lava; ae, ua La finagalo ia maua lenei lava lotogatasi i tagata uma o e o i ai le tuuto e mulimuli ai ma usiusitai i a La poloaiga.
E faapefea i se tagata e saili atu ma le naunautai i le Atua ona masani i le Tama ma le Alo? Na folafola mai e lo tatou Faaola, “A o le fesoasoani o le Agaga Paia lea, … na te aoao ia te outou i mea uma lava.”14
I le Tusi a Mamona, na tautino mai ai Nifae, a o lauga atu e uiga i le mataupu a Keriso, e faapea o le Agaga Paia e “molimau i le Tama ma le Alo.”15
E moni lava o le mana po o le uunaiga a le Agaga Paia e mafai ona lagonaina mai lea taimi i lea taimi, e tusa ai ma le finagalo o le Alii, e soo se tagata lava e tusa lava po o le a le tapuaiga a lena tagata. Ae o le fuataga atoa, po o le meaalofa o le Agaga Paia e faatoa oo mai pe a uma ona taliaina e le tagata i “le loto momomo ma le agaga salamo,”16 o sauniga o le papatisoga ma le meaalofa o le Agaga Paia17 e ala i le faaee atu o lima. O nei sauniga ma isi sauniga e faatoa mafai ona faatinoina i lalo o le taitaiga ma le mana o le perisitua a le Atua. I lea tulaga ua aoaoina ai i tatou:
“Ma o le perisitua tele lea e pulea le talalelei ma umia le ki o mealilo o le malo, o le ki lava lea o le malamalama e uiga i le Atua.
“O lea, o ona sauniga, ua faaalia ai le mana o le faale-atua.”18
I lea malamalama moni, o le aoaoga faavae o le Tama ma le Alo o le aoaoga faavae lea o le aiga e faavavau. Sa ola muamua uma tagata o ni agaga faatasi ma ni matua faalelagi,19 faatasi ma Keriso le Ulumatua a le Tama i lenei aiga faalelagi.20
E faapena foi ia i tatou uma lava. O i tatou o fanau a lo tatou Tama Faalelagi.
Sa saunoa mai Peresitene Ezra Taft Benson i se malamalamaaga faaperofeta e faapea, “E leai se mea o le a sili atu ona faateia ai i tatou pe a tatou pasi atu i le veli i le isi itu nai lo le iloaina o lo tatou iloaina lelei o lo tatou Tama [i le Lagi] ma lo tatou masani i ona fofoga.”21
Ua ou iloa e le mafai ona faamatalaina i le gagana a tagata na mea ia e na o le Agaga Paia ma le mana o le Atua e mafai ona iloa ai. O lea lava agaga ou te tuu atu ai lau molimau paia o le moni a’ia; i, le latalata mai, ma le lelei o lo tatou Tama Faavavau ma Lona Alo paia, o Iesu Keriso. I le suafa o Iesu Keriso, amene.
Show References
-
1. Tagai Kenneth Scott Latourette, A History of Christianity, Volume 1: Beginnings to 1500, rev. ed. (1975) and A History of Christianity, Volume 2: Reformation to the Present, rev. ed. (1975); tagai foi Diarmaid MacCulloch, The Reformation (2003).
-
2. Ioane 17:3.
-
3. Tagai Lectures on Faith (1985), 38–44.
-
-
5. Galuega 7:56.
-
6. Faaaliga 4:8.
-
7. Faaaliga 5:9.
-
8. 3 Nifae 11:7.
-
9. Mataio 7:21; faaopoopo le faamamafa.
-
10. Ioane 5:19; faaopoopo le faamamafa.
-
11. Luka 23:46; faaopoopo le faamamafa.
-
12. 1 Korinito 15:24. Mo se malamalamaaga atili e uiga i le Faaola ma Lana misiona, tagai i le “O Le Keriso Soifua: O Le Molimau a le Au Aposetolo,” Liahona, Ape. 2000, 2–3.
-
13. Ioane 17:20–22; faaopoopo le faamamafa.
-
14. Ioane 14:26.
-
15. 2 Nifae 31:18.
-
16. 3 Nifae 9:20; Moronae 6:2.
-
17. Tagai Ioane 3:5; 3 Nifae 11:31–38.
-
-
19. Tagai “O Le Aiga: O Se Folafolaga i le Lalolagi,” Liahona, Nov. 2010, 129.
-
20. Tagai Kolose 1:15; Mataupu Faavae ma Feagaiga 93:21.
-
21. Ezra Taft Benson, “Jesus Christ—Gifts and Expectations,” in Speeches of the Year, 1974 (1975), 313; tagai foi “Jesus Christ—Gifts and Expectations,” Tambuli, May 1977, 24.


text:
Ua maua e alii ma tamaitai o latou faitalia o se meaalofa mai le Atua, ae o lo latou saolotoga ma, o se taunuuga, o lo latou fiafia e faavavau e maua mai i le usiusitai i Ana tulafono.
Sa ou mauaina se meaalofa faapitoa i le Kerisimasi talu ai sa faapea ona aumaia ai ma le tele o mea e manatua. Sa aumai mai le tama teine a lo’u tuafafine. Sa i ai faatasi [le tusi] ma ni mea sa ou tuua i le fale tuai o le matou aiga ina ua ou siitia ese ina ua uma ona ou faaipoipo. O le meaalofa o si tamai tusi enaena lenei ua ou taulimaina. O se tusi sa tuuina mai i fitafita o le AAG o e sa ulufale atu i vaegaau i le taimi o le Taua Lona II a le Lalolagi. Sa ou manatu a’u lava o le tusi, o se meaalofa mai ia Peresitene Heber J. Grant ma ona fesoasoani o J. Reuben Clark Jr. ma David O. McKay.
I le pito i luma o le tusi, sa tusia ai e nei perofeta e toatolu a le Atua: “O mea e tutupu i auaunaga i vaegaau e le faatagaina ai lo matou fesootai patino atu ia te outou i taimi uma, pe tuusa’o pe e ala foi i se tasi e fai ma sui. O le isi a matou auala lelei e sosoo ai o le tuu atu i o outou lima ni na vaega o faaaliga i onaponei ma faamalamalamaga o mataupu faavae o le Talalelei lea o le a aumaia ia te outou, po o fea lava tou te i ai, le faamoemoe ma le faatuatua faafouina, faapea foi ma le toamalie, faamafanafanaga, ma le toafilemu o le agaga.”1
O le asō ua tatou oo ai i se isi taua. E le o se taua ma ni auupega o le taua. Ae o se taua o mafaufauga, upu, ma faatinoga. O se taua ma le agasala, ma ua sili atu nai lo o se isi lava taimi, lo tatou manaomia o le faamanatu mai o poloaiga. O le faalelalolagi ua avea ma faiga masani, ma o le tele o ona talitonuga ma faiga ua matuai feteenai tonu lava ma mea sa faataunuuina e le Alii lava Ia mo le manuia o Ana fanau.
I totonu o lenei tamaitusi enaena, e sosoo mai lava ma le tusi mai le Au Peresitene Sili, o loo i ai se “Folasaga Amata i Alii i le Vaegaau,” e faaautuina “O Le Usiusitai i le Tulafono O Le Saolotoga Lea.” O le faamatalaga o loo faia ai se faatusatusaga i le va o tulafono a le militeli, lea e “mo le manuia o i latou uma o e o loo i le auaunaga,” ma le tulafono faalelagi.
O loo faamatala mai, “I le atulaulau foi, lea e taitai ai le Atua, e i ai tulafono—tulafono aoao … faavavau—faatasi ma ni faamanuiaga faapitoa ma ni faasalaga e le masuia.”
O upu faaiu o le faamatalaga e taulai atu i le usiusitai i tulafono a le Atua: “Afai e te manao e te toe foi mai i e pele ia te oe ma lou ulu e ea i luga, … afai e te manao ia avea oe ma se tamalii ma ola fiafia—ia usitai i tulafono a le Atua. O le faia o lena mea, e mafai ona e faateleina ai na saolotoga taua lea o loo e tauivi e faasaosao, o le isi saolotoga lea e faalagolago tele i ai isi, saoloto mai le agasala; aua e moni ‘o le usiusitai i le tulafono o le saolotoga lea.’”2
Aisea na fetaui lelei ai ia te au i lena taimi le fuaitau “o le usiusitai i tulafono o le saolotoga lea”? Aisea ua fetaui lelei ai ia i tatou i le taimi nei?
Atonu ona ua ia i tatou se malamalama na faaalia mai e uiga i le talaaga o lo tatou muai olaga. Ua tatou iloa ina ua folasia mai e le Atua le Tama e Faavavau Lana fuafuaga ia i tatou i le amataga o taimi, sa manao Satani e sui le fuafuaga. Na fai mai o ia o le a ia faaola tagata uma. O le a leai se tagata e toatasi e se ese, ma sa talitonu lava Satani e mafai ona ia faataunuuina lana fautuaga. Peitai sa i ai se tau le talafeagai—o le faatamaiaina o le faitalia o le tagata, lea sa, ma o se meaalofa na tuuina mai e le Atua (tagai i le Mose 4:1–3). E faatatau i lenei meaalofa na saunoa ai Peresitene Harold B. Lee, “E sosoo atu i le ola lava ia, o le filifiliga saoloto o le meaalofa sili a le Atua i tagata.”3 O lea la, sa le o se mea faatauvaa ia Satani le lafoaia o le faitalia o le tagata. O le mea moni, sa oo ina avea ma faafitauli autu lea na mafua ai ona tupu le Taua i le Lagi. O le manumalo i le Taua i le Lagi sa o se manumalo mo le faitalia o le tagata.
Ae peitai, sa le gata ai iina faiga a Satani. O lana fuafuaga faaleoleo—o le fuafuaga lea sa ia faaaogaina talu mai le taimi o Atamu ma Eva—o le faaoso o alii ma tamaitai, ia faamaonia moni lea tatou te le agavaa mo le meaalofa ua tuuina mai e le Atua o le faitalia. E tele mafuaaga e fai ai e Satani mea o loo ia faia. Atonu o le mafuaaga aupito malosi lava o le faamoemoega o le tauimasui, ae e manao foi o ia ia faanoanoa alii ma tamaitai e pei o lona lava foi faanoanoa. E leai se tasi o tatau e tatau ona manatu faatauvaa i le matuai naunau o Satani ia manuia. O lana tiute i le fuafuaga paia a le Atua o le faatupuina “o le faafeagai o mea uma” (2 Nifae 2:11) ma su’e lo tatou faitalia. O filifiliga taitasi e te faia ma ou faia o se suega o lo tatou faitalia—pe tatou te filifili e usiusitai pe le usiusitai i poloaiga a le Atua, o se filifiliga moni lea i le va o le “saolotoga ma le ola e faavavau” ma le “faatagataotauaina ma le oti.”
O lenei aoaoga faavae taua ua manino le aoaoina mai i le 2 Nifae, le mataupu lona lua: “O le mea lea, ua saoloto tagata e tusa ma la le tino; ma ua tuuina mai ia te i latou mea uma e tatau aim o le tagata. Ma ua latou saoloto e filifili le saolotoga ma le ola e faavavau, e ala i le Puluvaga sili o tagata uma, pe filifili le faatagataotauaina ma le oti, e tusa ma le faatagataotauaina ma le manao le tiapolo; ona ua saili o ia ia pagatia tagata uma e pei o ia lava” (2 Nifae 2:27).
I le tele o itu, o taimi uma lava na tau ai lenei lalolagi. Ou te talitonu ina ua auina mai e le Au Peresitene Sili la’u tamaitusi enaena, sa sili atu lo latou popole i se taua e sili atu le faigata nai lo o le Taua Lona II a le lalolagi. Ou te talitonu foi sa latou faamoemoe o le a avea le tusi ma talipupuni o le faatuatua e faasagatau atu ia Satani ma ana au i lenei taua faigata atu—o le taua e tetee atu i le agasala—ma avea o se faamanatu ia te a’u ia ou ola i poloaiga a le Atua.
O le auala e tasi tatou te faia ai se tatou lava iloiloga ma faatusatusa i tatou i augatupulaga na muamua atu, e ala lea i se tasi o tulaga faatauaina aupito leva e iloaina e tagata—o Tulafono e Sefulu. Mo le toatele o le lalolagi malamalama, ae maise lava i le lalolagi sa Iuta ma le faaKerisiano, o Tulafono e Sefulu ua avea ma tuaoi aupito taliaina ma leva i le va o le lelei ma le leaga.
I la’u faamasinoga, e fa tulafono o Tulafono e Sefulu ua sili atu ona tausia lelei i aso nei nai lo se isi lava taimi. I le avea ai ma se agamasani, ua tatou inoino ai ma tausalaina le fasioti tagata, gaoi, pepelo, ma o loo tatou talitonu pea i le matafaioi a le fanau i o latou matua.
Ae i le avea ai o se faapotopotoga lautele, ua fai ma a tatou masani le le amanaia o isi tulafono e ono:
-
•
Afai o ni faailoga le faamuamua o mea o le lalolagi, ua mautinoa le i ai o “isi atua” ua tatou faamuamua i lo o le Atua moni.
-
•
Ua tatou faia tupua o tagata lauiloa, o sitali o le olaga, o tamaoaiga, ma ioe, o nisi taimi o tupua ua ta po o mea faitino.
-
•
Tatou te faaaoga le suafa o le Atua i ituaiga uma o gagana faatufanua, e aofia ai a tatou faaumuumu ma a tatou palalauvale.
-
•
Tatou te faaaoga le aso Sapati mo a tatou taaloga faitaulia, o tatou gaoioiga faafiafia sili ona taua, a tatou faatauga sili ona mamafa, ma o le mea moni o mea uma lava vagana ai tapuaiga.
-
•
Tatou te faia mafutaga faalefeusuaiga i fafo atu o le faaipoipoga o ni mea faatafaoga ma faataaloga.
-
•
Ma o le manao ua avea ma se mea ua taatele i le olaga. (Tagai i le Esoto 20:3–17.)
Ua le aunoa ona lapatai mai perofeta mai tisipenisione uma e faatatau i le solia o tulafono e lua o tulafono e sili ona taua—o tulafono e faatatau i le fasioti tagata ma le mulilua. Ua ou vaaia se faavae tutusa mo nei poloaiga taua e lua—o le talitonuga e faapea o le ola lava ia o le aia a le Atua ma o o tatou tino faaletino, o malumalu o le ola i le olaga nei, e tatau ona foafoaina i totonu o tulaga ua faatulagaina e le Atua. O le suia e le tagata i ana lava tulafono o tulafono a le Atua e uiga i le foafoaina ma le aveesea o le ola, o le faataitaiga aupito matautia lea, o matematega ma le loloto o le agasala.
O aafiaga sili lava o nei amioga ua tuuitiitia le taua e faatatau i le paia o le faaipoipoga o taunuuga ia i aiga—o le malolosi o aiga ua faiifo i se saoasaoa taufaamatau. Ma o lenei faiifo ua mafua ai le salalau atu o le faaleagaina i le lalolagi. Ua ou vaai i le mafuaaga ma le aafiaga tonu lava. A tatou lafoai le tuuto ma le faamaoni a’ia’i i a tatou paaga faaipoipo, ua tatou aveesea le kelū e taofiofia faatasi lo tatou lalolagi.
O se auala aoga e mafaufau ai i poloaiga o le, o ni fautuaga alofa ia mai se Tama Faalelagi poto, ma ua silafia mea uma. O Lana sini o lo tatou fiafia e faavavau, ma o Ana poloaiga o faafanua ia ua Ia tuuina mai ina ia tatou toe foi atu ai ia te Ia, ma ona pau lea o le auala o le a tatou fiafia ai e faavavau. O le a le taua o le aiga ma le auaiga i lo tatou fiafia e faavavau? I le itulau e 141 o la’u tamaitusi enaena o loo faapea mai, “E moni o le tatou lagi e sili teisi atu nai lo o se faatusa o o tatou aiga e oo atu i le faavavau.”4
O le aoaoga faavae o le auaiga ma le aiga sa toe faamamafa lata mai nei i le manino tele ma le malosi i le “O Le Aiga: O Se Folafolaga i le Lalolagi.” O loo tautino mai ai le natura paia o aiga ona faamalamalama mai lea ma le sootaga i le tapuai i le malumalu. O loo folafola mai foi i le folafolaga le tulafono ua faavae ai le fiafia e faavavau o aiga, o lena mea, “O mana paia o le foafoaina o fanau, ua na o le va lava o le alii ma le tamaitai ua faaipoipoina faaletulafono, o se tane ma le ava, e tatau ona faaaogaina ai.”5
Ua faaali mai e le Atua i Ana perofeta e faapea, o loo i ai mataupu faavae o amioga lelei. O le agasala o le a avea pea ma agasala. O le le usiusitai i poloaiga a le Alii o le a aveesea ai e le aunoa i tatou mai Ana faamanuiaga. O le lalolagi e fesuisuiai soo ma tele ona suiga, ae o le Atua, Ana poloaiga, ma faamanuiaga folafolaina e le suia lava. E tumau ma e le masuia. Ua maua e alii ma tamaitai o latou faitalia o se meaalofa mai le Atua, ae o lo latou saolotoga ma, o se taunuuga, o lo latou fiafia e faavavau e maua mai i le usiusitai i Ana tulafono. E pei ona fautuaina e Alema lona atalii faalogogata o Korianetona, “E le’i avea lava le amioleaga ma fiafia” (Alema 41:10).
I lenei vaitaimi o le Toefuataiga o le atoatoaga o le talalelei, ua toe faaali mai ai e le Alii ia i tatou ia faamanuiaga sa folafola mai mo i tatou ona o le usiusitai i Ana poloaiga.
I le Mataupu Faavae ma Feagaiga 130 tatou te faitauina:
“E i ai se tulafono, na folafola le maaveesea i le lagi i luma atu o le faavaega o le lalolagi lenei ua faavae ai i luga faamanuiaga uma—
“Ma a tatou maua se faamanuaiga mai le Atua, e maua i le usiusitai i lena tulafono ua faavae ai i luga” (MF&F 130:20–21).
E mautinoa lava e leai se isi aoaoga faavae ua sili atu le malosi o le faailoaina mai i tusitusiga paia nai lo poloaiga lemasuia a le Alii ma lo latou sootaga i lo tatou fiafia ma le manuia o ni tagata taitotasi, o ni aiga, ma o se lalolagi. O loo i ai mataupu faavae o amioga lelei. O le le usiusitai i poloaiga a le Alii o le a aveesea ai i taimi uma i tatou mai Ana faamanuiaga. E le mafai ona suia nei mea.
I se lalolagi ua faaletonu ai le tapasa o amioga lelei, e le taitai ai ona faavaivai le talalelei a Iesu Keriso ma e faapena foi i ona siteki ma uarota, ona aiga, po o ona tagata taitoatasi. E le tatau ona tatou ilo ma fili po o le fea poloaiga ua tatou manatu e taua ona tausia, ae ia talia poloaiga uma a le Atua. E tatau ona tatou tutu mausali ma tutumau, ma ia talitonu atoatoa i le tumau o le Alii ma talitonu atoatoa i Ana folafolaga.
Talosia ia avea pea i tatou ma malamalama i luga o le mauga, o se faataitaiga i le tausiga o poloaiga ia e le’i suia lava ma o le a le suia lava. E pei foi ona faamalosiauina e lenei tamaitusi fitafita o le AAG ia tutu mausali lelei i taimi o taua, talosia ia tatou, i lenei taua i aso e gata ai, avea ma se faataitaiga i le lalolagi atoa ae faapitoa lava i fanau a le Atua, o e o loo sailia faamanuiaga a le Alii. Ou te molimau atu ai i nei mea i le suafa o Iesu Keriso, amene.
Show References
-
1. Au Peresitene Sili, i le Mataupu Faavae o le Talalelei (1943), i.
-
2. Mataupu Faavae o le Talalelei, v, vii, viii.
-
3. Aoaoga a Peresitene o le Ekalesia: Harold B. Lee (2000), 4.
-
4. Stephen L Richards, i le Mataupu Faavae o le Talalelei, 141.
-
5. “O Le Aiga: O Se Folafolaga i le Lalolagi,” Liahona, Nov. 2010, 129.


text:
Ta’utino Kovana le mafai malo ona totogi nisi o ana aitalafu
Na manino i le saunoaga faataitai o le malo mai le Kovana Sili ina ua tatala aloaia le Tauaofiaga lona 3 o le Nofoaiga lona 32 a le Fono Faitulafono i le vaiaso nei, ua silia nei ma le $7 miliona le tupe ua aitalafu ai le malo mo le eletise ma le suavai i le ASPA, ae o loo i ai foi nisi o ana aitalafu i pisinisi ma kamupani tua ua le mafai lava ona totogi i le taimi nei ona o le tulaga pagatia o loo i ai tupe maua a le malo.
Ua mafua lea tulaga e pei ona saunoa Togiola Tulafono, ina ua le mafai ona ausia e le malo seleni maua e totogi ai ana aitalafu, ma faaletonu ai loa foi ma le totogiina atu o tupe faaletulafono i nisi o ona lala tumaoti e aofia ai le Falemai i Fagaalu ma le Kolisi Tuufaatasi.
I le tau sailia ai o nisi vaega tupe faaopoopo mo le malo ina ia mafai ona totogi ai ana aitalafu, na toe faamanatu ai e le alii kovana i le Fono nisi o pili tupe o loo taoto ai pea e lei faia i ai sa latou faaiuga, ina ia pasia ma tuuina atu mo lona faamaonia, ina ia mafai ai e le malo ona totogi ana aitalafu.
O pili na taua e Togiola o lo o taoto pea i le Fono e aofia ai le pili e sii ai laisene mo totogi o pisinisi, lafoga mo le ava malosi, pia ma le sikaleti, atoa ai ma le toe faamautuina o le lafoga e 2% lea na pasia e le fono i le tausaga na tea nei, lea ua maea lona aoga.
Sa ia faafetaia le Fono Faitulafono i lo latou pasiaina o le lafoga e 2% i le tausaga na tea nei, lea na mafai ai e le malo ona aoina mai le tupe e silia i le $1 miliona e fesoasoani ai i ana faagaioiga, e ui o lea ua faamutaina lea lafoga i le taimi nei.
“Afai o le a talia e le Fono nei fuafuaga, o le a faapena loa ona faigofie i lem alo ona totogi ana aitalafu, ae a le mafai ona pasia nei tulafono, ua le mafai foi e le malo ona totogi ana aitalafu, ona faaauau lea o le tupu pea i luga o aitalafu ma selesele ai e le faigamalo i le lumanai le mamafa o lenei avega,” o le saunoaga lea a le alii kovana i taitai o le fono.
Sa ia taua foi, e le tatau ona i ai ni aitalafu e maua i le vaitau lenei ona faaauau pea i le isi augatupulaga, ae tatau lava ona totogi uma i le taimi nei, ae le tatau ona faatietie fua i luga o le isi faigamalo ma isi tupulaga o loo agai mai.
I le mataupu e uiga i le falemai ma le tulaga pagatia o loo tulai mai ai i le itu tau tupe, na faailoa ai e le alii kovana i taitai o le fono e faapea, afai ae maua se $7 miliona e tuu atu i le falemai, o le a mafai ai e le falemai ona faatino nisi o manaoga ma mafai ai foi ona auina atu gasegase i fafo mo togafitiga, atoa ai ma le mafai lea e le falemai ona faafetaui tupe mai fafo ina ia fesoasoani ai pea i nisi o ana auaunaga.
E le gata o loo taumafai le malo ina ia faaleleia pea le tulaga o Falemai Talavai i Manu’a ma nuu i tua i le atunuu, ae o loo taumafai foi ina ia mafai ona i ai se auala faigofie e pasia ai suega a fomai o loo ulufale mai i le atunuu.
Saunoa Togiola, o le taua o suega nei, ina ia talitonu atoatoa ai le atunuu o fomai o loo agai mai i le teritori, o loo i ai ma lava lo latou tomai ma le agavaa e tautua ai le soifua maloloina o tagata Amerika Samoa.
I le faaiuga o lana saunoaga sa ia toe talosagaina ai taitai o le fono ina ia toe silasila totoa lava i pili tupe ia o loo totoe e lei faia i ai sa latou faaiuga, ina ia faanatinati ona galulue i ai ma tuuina atu mo le faamaoniaina, ina ia vave maua ai se fesoasoani i tulaga pagatia o loo tulai mai i le atunuu, ma mafai ai e le malo ona totogi ana aitalafu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
MALOLO LE ‘AU #2 A PAGO PAGO...
E i ai le mea malie lea ua maitauina i le Liki Kirikiti o le Sisiga Fu’a 2012, lea o lo o fa’agaasolo nei i le paka i Faga’alu, o faiga a tama ia e ta lelei i isi 'au, pei o tama o Roma o le 'au a le Mea'ese, Fala a tama o le Lega, o JR Sitau, Loia ia ma Patele Asalemo a le Mosi'ula.
O Kuresa ma Filipo o le Sinapati, Ava ma Marcus a le Pisisami, ma tama o Uale, Palemia, JR, Logi, ia ma isi tama na, aemise ai lava le 68 'ai a Roma, 60 'ai a Fala, 48 'ai a JR Sitau.
O 'ai ia na maua mai i nai 'au laiti a isi alalafaga, i te'a lava lea e ta’ei loa, so'ona fai loa lea.
Leai se mea e igoa o le tama fou po o le tama tuai, o le kirikiti lava o le kirikiti, e tutusa uma tagata, ae toe pau le mea lena e maua ai, o le le iloa fai togafiti e pe ai le tagata la ta mai.
O mea la e 'ese'ese ai tama matutua ma tama laiti, e o'o ina taui te'a a le 'au laiti, ia ua leiloa se mea e fai, a'e o tama matutua e taia loa ona alu 'ese ae tu'u mai le isi fa'ate'a.
O ta'aloga uma ua uma tu, o le faiga lena o le mea, na ona taia lava le te'a, ona sui mai loa lea o le isi fa'ate'a, ae le pei o le mea lea e fai e 'au laiti, e fai lava ina fa'alogo atu le fa'ate'a ua sau le musu.
Ua mae’a ta'aloga a le Pago 'Eagle' #2, ina ua atoa le fa o a latou faiaina, ia ua latalata atu i ai le Lupelele #2 ina ua tolu (3) a latou faiaina, e fa'apena fo'i le 'Lega' #2 mai Poloa.
E fa'apena fo'i le Pisisami #2 a Vaitogi, ua latalata ina mae’a a latou fo’i ta’aloga, vagana ai le Tama o le Mua'au, lea e lelei lava a latou ta'aloga.
LEGA #1 (3-1) vs EAGLES #2 (0-4)
Ua malolo nei le ‘au #2 a le Aeto mai i Pago, ina ua faiaina i le latou ta’aloga ma tama o le Lega #1, mai i Poloa.
Ae o le ta'aloga lea semanu lava e toe maua e Fala ia 'ai a Roma lea e ta'alo mai i le Mea'ese.
E atoa ane le 100 o 'ai a le Lega, ua atoa lelei lava le 60 'ai a Fala, ana alu atu i totonu i le sui-tamua, semanu lava e afaina le 68 a Roma i le 'ai silia o lenei tausaga.
Le mea lava lea e fai atu ai i kapeteni o 'au laiti nei, o le tu'ufau o fa'ate'a, e fai atu lava ua le iloa e le fa'ate'a po'o lea le isi te'a o le a fai, ae o le la e fai lava.
Na ta ta le 'au a le Eagles na'o le 54 'ai na maua, ana maua e 'au laiti nei le mea na fai e tama matutua, atonu lava e fai ni finauga ma 'au matutua.
FETULELE (2-2) 96 'ai, 19 pe. vs MEA'ESE (2-2) 66 'ai, 19 pe.
O le fetauiga lava lea na su'e po o ai le tolu a le Fetulele ae tumau le Mea'ese i le tasi. Ae o le lelei o le talitua’a a le Fetulele na fiu ai le Mea'ese i le amataga o le tataaga o le latou 'au.
E o'o mai i le afa o le 'au a le Mea'ese ua sa'o lima a fa'ate'a, lena na vave o ai i lalo le 'au ta-ta.
Sa ta ta muamua le Fetulele ma maua ai 'ai e 96, ona tuli loa lea e le Mea'ese, ma sa manatu lava le 'au matamata ai e le uma le 'au a le Mea'ese.
Sa manaia lava le tuliga na fai, se'i o'o mai i le ono o pe, ae ua 30 'ai, o i'ina la na sui ai le fa'asologa o te'a, e fesuisuia'i lava ana fa'ate'a i taimi uma.
Na o'o loa ina ua maua le 'au fa'ate'a a le Fetulele, o Fa'afetai ma le ulupo'o Tanielu, o i'ina la na vave ai loa pe a le Mea'ese ma uma loa le ta'aloga matagofie.
O Filemu 19 'ai, Gafa 18 'ai ma Fa'afetai e 11 ona 'ai ma isi tama e i lalo ifo o le sefulu 'ai mo le Fetulele.
O le Mapuni na 19 ona 'ai, ma Situlia e 13 'ai ma Fono e 11 'ai ma le 'au a le Mea'ese.
TAMA O LE MUA'AU (2-0) 54 'ai, 3 pe. vs LEGA #2 (3-0) 53 'ai, 19 pe.
E pei lava na a'o le te'a a Logi ma Uale i le 'au o le Lega, e fai o le sa'o o te'a a Logi ae o le fa’ata’avili mai a Uale, ia na o le maua ai lava e se'e o le 'au ta ta a le Lega #2.
Ma o'o loa i le taimi na tuli 'ai ai le 'au o le Mua'au #1, o le tama o Palemia lea ma ta umaina ia 'ai a le Lega #2 ma le tama o Ulala, ma fai lava ona o le loto o le komiti o le Fu'a 2012.
Ia e fa'amalulu atu ai i le Lega #2, pe'a fai ua mao atu so'o mea lava a le 'au a Mua'au ia te outou i le aso Toana'i, e lelei fo'i e vave ai ona sui mai i le Tausaga fou pe a aulia.
Toe taumafai mai mo le tausaga lea, atonu e o'o atu i ai ua i ai se suiga, fa'amalolosi ma toaga e ta le polo.
MANU'ULA (2-1) 57 'ai, 4 pe. vs LUPELELE (0-3) 56 'ai, 19 pe.
O le ta'aloga lenei na fa'atope e le komiti le uiga, e o mai i luma o le fale o le komiti le 'au a le Manu'ula ua uma o vili le tupe e le komiti.
O le iuga na fai mai ai le kapeteni o le Lupelele, e uma loa ona ta ta e vaai atu le Manu'ula ua savali i le pasi.
Ae faigata ona o Peresetene o le Maota Maualuga, le Afioaga i le Tamaita'i, Gaoteote Palaie, lena na toe fa'amanaia ai le ta'aloga.
O le 'au lenei a le Manu'ula, o le faiga lava lea o le 'au lenei, e foliga mai e le manaia lava o latou 'au i le amataga, ae 'emo ane le ata, ua ofi atu i le to'afa maululuga i le taimi o le su'ega siamupini.
E manaia le matamata ma se fagu Vailima ua uma ona ligi i totonu o se fagu pau, ae leai lena e sili ai lou onosa'i se'i e taunu'u i le fale.
Ona e pule lava lea o oe ia i le ituaiga e taumafa ai lou Vailima, ina i se ipu malamala pe inu fo'i i le fagu.
O lo'o fa'atauina e le Oloa o Leala, GHC Reid i Tafuna, o le e sapasapaia tala o kirikiti o le Fu'a 2012.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAAOPOOPO FAASALAGA O PAGOTA NA SOSOLA
Ua faaopoopo e le Faamasinoga Maualuga faasalaga o alii pagota e to’alua mai le to’afa na sosola i tua mai le toese i le 2010, ma fasi faamo’amo’a se alii leoleopo o le faletupe o le ANZ Bank i Tafuna a’o moe, ina ua lau a laua faasalaga i le taeao ananafi.
O le alii o David Maea lea o loo tuli sona faasalaga faafalepuipui ina ua faamaonia e le faamasinoga moliaga o le talepe i ni tausaga ua mavae, ua poloaina na te tuliina isi tausaga e 7 e faaopoopo i lana faasalaga o loo tuliina nei, ina ua faamaonia e le faamasinoga le moliaga o le faaoolima i le tulaga muamua faasaga ia te ia.
Ae o Gasona Mafiti lea foi o loo tuli sona faasalaga ina ua faamaonia le moliaga o le talepe fale i le tulaga muamua faasaga ia te ia, ua poloaina e le faamasinoga lona tuliina o tausaga e 5 i le toese i Tafuna, e faaopoopo i lana faasalaga o loo tuliina nei.
A’o lei tuina atu le faasalaga a le faamasinoga maualuga i le taeao ananafi mo Maea ma Mafiti, na tau fai faatoese le aualii i le faamasinoga ma le malo e tusa ai o le solitulafono sa laua faia, sa la faatoese foi i le leoleopo na aafia ona o le gaioiga sa laua faia.
Na faatoese foi Maea i le pulega a le falepuipui e tusa ai o lona sola ese mai le toese ao taofia ai o ia. Na faailoa e Maea i le faamasinoga, o le taimi na tupu ai le faalavelave e pei ona molia ai o ia, sa laititi lona mafaufau, e le’i iloa foi fai se faaiuga mautu mo ia, peitai o le taimi nei, ua avea o ia ma tagata matua, ua iloa foi fai faaiuga lelei ma talafeagai.
Na finau loia i le faamasinoga ina ia faanofovaavaaia Maea ma Mafiti, ina ia mafai ai ona toe maua se isi avanoa mo i laua e toe faasa’o ai mea ua sese i o laua olaga.
Fai mai le loia a Maea o Ruth Risch-Fuatagavi, o Maea o se alii talavou e tele se lumanai lelei e ono maua mo ia i le lumanai, ae na talosaga le loia a Mafiti o Mike White i le faamasinoga ina ia tuu se isi avanoa mo le ua molia e toe fuatai ai lona olaga.
Ae i le faafinauga a le loia mo le malo o Cecilia Reyna, sa ia talosaga ai i le faamasinoga ina ia faasala Maea i le 10 tausaga, ae faasala Mafiti i le 5 tausaga. Fai mai lana faafinauga, e matuia tele le gaioiga na faia e i laua nei ina ua sosola i tua mai le toese, ma mafua ai ona manu’a le alii leoleopo sa tiute i le faletupe.
Ina ua maea ona iloilo e le faamasinoga faafinauga ma talosaga a itu uma o lenei mataupu, na tuuina mai ai loa lana faasalaga mo Maea ina ia ona tuliina tausaga e 7 i le toese i Tafuna, e faaopoopo i lona faasalaga o loo tuliina nei, ae o Mafiti e 5 tausaga e faaopoopo i lona faasalaga o loo tuli.
O le masina o Ianauri 2010 na tulai mai ai le faalavelave lenei, ina ua sosola i tua mai le toese ni pagota se toafa, ma o latou osofaia ai le leoleopo sa tiute i le faletupe o le ANZ Bank.
O pagota e toafa e aofia ai Maea ma Mafiti ua maea ona lau a laua faasalaga, ma le isi toalua o Sefo Lemalu ma Pati Lepou.
O Lemalu ua maea ona ia ioeina le moliaga o le sola ese mai le toese, ma ua faamoemoe o le aso Gafua o le vaiaso fou e lau ai lona faasalaga, ae o Lepou, sa ta’usala o ia e se vaega iloilo iuga ma ua faamoemoe o le masina fou e lau ai lona faasalaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vavau a Samoa
Ni isi nei o vaaiga i ni isi o Vavau a le atunu’u i le motu tele i Savai’i, i gatai tonu o le afioaga o Tufutafoe.
E anoanoa’i nisi o Vavau o loo taooto i totonu o le nu’u o Tufutafoe i Savai’i, ma o nisi o nei Vavau o loo i ai mau e faamaonia ai mea sa tutupu i aso ua mavae.
ALA O UPOLU MA LE ALA O SAVAII - O le vavau lenei, e taoto i luga o le sami i gatai o Tufutafoe, ma, pe afai e te agai atu i le nuu lea, e te maitauina ai ni papa i gatai o le sami, ma o ia papa e agai atu lava i luga ma agai atu ai lava i le manava o le sami ma le iloa atu ai. Fai mai le tala faaanamua, o aso ua mavae, o Tufutafoe lava sa tele ina fono ai Saualii poo aitu a Samoa i aso ua te’a, ma o ia fonotaga e masani ai ona agai atu Saualii mai Upolu ona ui atu lea i le ala lea e taua o le ALA O UPOLU, ae o Saualii a Savaii, e ui atu foi i latou i le ALA O SAVAII.
Fai mai le tala ua oo i se tasi aso ona fono lea o Saualii ma ua le tasi o latou loto i le mataupu sa talanoaina, ma, o iina na maua ai le isi vavau e taua o le LUALOTO O ALII, ua lua ai loto pe ua le tasi sa latou manatu i ni mataupu sa talanoaina, ma o iina na mafua ai loa ona foliga mai ua malepe le fono faa faletui sa masani ona faia e Saualii a Samoa i aso ua mavae.
E eseese foi manatu e tusa ai o le vavau lenei o le LUALOTO, ona e taofi nisi o le atunu’u, o i na tuu eseese ai loto o Saualii o Samoa, ua tuu ese ai loto o Tamalii tuu ese ai loto i tufanua, ona faatafea lea i le sami, fai mai a oo atu i le vai e taua o le Vaiola ona toe ola mai lea. O le nofoaga foi lea na mafua ai le isi vavau e taua o le FAFA O SAUALII, poo se nofoaga faapitoa e faapotopoto uma i ai Saualii o Samoa. Ma o le tele o taimi e te faafofoga ai i ni faasalalauga i luga o le leitio pe afai o se mataupu taua o le a fuafua se aiga e talanoaina, ona faapea lea o upu e masani ona faaaoga e faleupolu, “O paia o le atunuu, e afua mai i le tai samasama o le Tuimanu’a seia paia le Lualoto o Alii na tauilo ai manu o malo.” O lona uiga, e taua tele le tulaga o le i ai o vavau nei e pei ona aofia ai i faaupuga mo le faalagilagiina o paia o Samoa.
Fai mai le isi mau, afai lava o le ala na ui atu ai Saualii mai Upolu e agai atu i le fono, o le ala foi lena e toe foi mai ai pe a uma le fono, e faapena foi i Saualii Savaii, ma o le malae sa usuia ai nei fonotaga e taua o le Malaeolevavau, ma o le malae lenei e i tua tonu ane lava o le ana lea e taua o le Ana o Vaatausili, le uso o Vaea lea ua liua nei e avea ma mauga, ma o Vaea lea sa nonofo ma le tamaitai o Apaula, le tamaitai mai Fiti.
PA LE SOPOIA- O le isi lenei vavau taua e pei ona faamatalaina mai e le aufai lauga o le atunuu, lea foi o loo taoto ai i totonu o le nuu o Tufutafoe, ona fai mai le tala, o le pa lenei, e i ai ona ‘ai, ma, a a le usitaia e se tasi, e le manuia se gasegase e sii atu. O le pa lenei e fausia i maa ma e le maualuga tele lona fausiaina, ma, fai mai le mau a Tufutafoe o le pa lenei e sau mai lava i Tufutafoe ui mai ai i lalo o le sami ma oo atu ai i Manu’a. I aso ua mavae, fai mai le tala a oo ina sii mai se gasegase mai se tasi nuu e pito atu i tua, e le mafai ona sopoia le pa lenei e se gasegase sii atu. Fai mai afai o se gasegase tigaina, e tatau ona sii faatolu atu ma tau i le pa ona toe sii mai lea, faatoa mafai ai ona sopoia le pa, ma e le mafai ona manuia le gasegase pe afai e lei uia ‘ai o le pa e pei ona i ai. Soifua
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
$3.2 miliona fausia ai falemai mo gasegase o le mafaufau
Na pau le itu lea ua tuuina atu i luma o le Faamasinoga Maualuga, o le $3.2 miliona mai i le Ofisa o le Initeria, e fausia ai se falema’i mo i latou e a’afia i le gasegase o le mafaufau, peitai e le o mautinoa le taimi tonu e amata ai lenei galuega e ui o lea ua maea ona faia le sauniga faapitoa e faapaia ai le amataga o le galuega.
O le taeao ananafi na toe valaauina ai i luma o le faamasinoga le mataupu lenei, lea na amata finau e le Loia Fautua mo tagata lautele, i le silia ma le 4 tausaga talu ai, peita’i ua toe laga ona o le mataupu faasaga i le tamaitai o Agnes Milovale, lea e aafia i le gasegase o le mafaufau, ae na taofia i le falepuipui ona o tuuaiga i lona faaoolima i se isi tamaitai e aafia foi i le gasegase o le mafaufau.
E tolu molimau na valaau e le malo i luma o le faamasinoga, mo se fa’amatalaga i le tulaga ua i ai lenei galuega. O le tamaitai o Sandy Tonumaipe’a mai le Ofisa o le TOFR, lea o lo o tauaaoina le tupe o lo o fuafua e fausia ai lenei galuega, o le susuga ia Joe Pereira lea o lo o pulea le Vaega a le Ofisa o Galuega e pasia ata mo galuega tetele, faapea ai ma le alii fomai ia Dr. Saipale Fuimaono mai le Soifua Maloloina.
Na faamaonia e Tonumaipea e faapea, o nai vaega laiti o lo o manaomia mai e le Central Medical Service(CMS) o lo o mafua ai ona tuai le galuega i le taimi nei, ae afai loa e pasia le talosaga ua tuuina atu i le CMS, ona tuuina atu loa lea o le galuega mo tauofoga, ma sosoo atu ai lava ma le filifilia o se konekarate latou te faatino le galuega.
Saunoa Tonumaipea, o manaoga mai le CMS e aofia ai tulaga o tupe ma gaioiga i lalo o le polokalama o le Medicare ma le Medicaid.
O lo o i ai le fuafuaga a le malo o se taimi lava o le tausaga nei e tatau ai ona amata lenei galuega.
Na tutulu le tamaitai loia fautua ia Ruth Risch-Fuatagavi a’o ia faailoa i le faamasinoga lona atugaluga o lo o i ai i lenei mataupu, ona o lo o toatele pea tagata o lo o aafia i le gasegase o le mafaufau, o lo o taofia i le falepuipui, ae foliga mai e le o mautinoa po o afea tonu e amata ai lenei falemai mo i latou.
Fai mai Fuatagavi, ua tele tausaga o taumafai pea lona ofisa e una’i lenei mataupu, ina ua tuuina atu se fautuaga mai le alii fomai o le mafaufau lea o lo o galue i le LBJ, ia Dr. Peni Biukoto e uiga i le le saogalemu o i latou uma e aafia i le gasegase o le mafaufau o lo o taofia i le falepuipui.
Na ioe le alii faamasino ia Michael Kruse i le atugaluga o le loia fautua, peitai i lona talitonuga, e le mafai ona iloilo faatasi e le faamasinoga i le taimi e tasi, mataupu a isi foi o lo o aafia i le gasegase o le mafaufau, sei vagana ai le tamaitai o Milovale lea e ana ia le mataupu o lo o i luma o le faamasinoga.
Saunoa Kruse, o le tele o taeao e usu mai ai i le galuega, na te vaaia ai i latou nei e aofia ai ma Milovale o lo o momoe solo i polotito o le fale faamasino, ma ua avea ai le fale faamasino ma nofoaga e faamautu mai i ai latou nei.
Na soisoi le alii faamasino ina ua ia toe manatua le sauniga lea na faia i le masina o Aperila e amata ai lenei galuega, peitai e foliga mai o lea lava e le’i mautu gaioiga o lo o manaomia.
Na taua e le loia a le malo, o Mitzie Folau, na mafua ona vave faia le sauniga lea i le masina o Aperila, ona o le taimi tonu lava lea na malaga mai ai sui o le Ofisa o le Initeria i le fu’a a le teritori, ma manatu ai loa le malo o se avanoa lelei lea e faia ai lea sauniga aua o lea ua auai mai le sui failautusi a le Initeria ia Anthony Babauta.
Na faamaonia e Pereira i le faamasinoga le maea lea ona tusia ma pasia le ata atoa o le galuega, ma ua latou tuuina atu foi i le konekarate ua latou filifilia e fausiaina le fale.
Ina ua fesiligia le alii fomai ia Dr. Fuimaono na ia taua ai e faapea, e tusa ma le toatolu i latou e aafia i le gasegase o le mafaufau o loo latou togafitiina i le taimi nei, ae talu ai e leai se fomai o le mafaufau o galue i le Soifua Maloloina, o le mafuaaga lea latou te faaaogaina ai le alii fomai o loo galue i le LBJ ia Dr. Biukoto, peitai o le faamatalaga e nofo lelei i le finagalo o le faamasino sili, ona o lona talitonuga o le Soifua Maloloina lea o loo i ai le matafaioi i lalo o le tulafono, latou te tuuina atu ai le tautua mo le tausia lelei o gasegase nei.
O le aso 20 Iulai lea ua toe tolopo i ai lenei iloiloga ma le faatonuga a le alii faamasino sili, o le aso lea e tatau ona oo atu ai le Faatonu le tumau o le Soifua Maloloina mo le taliina o nisi o fesili o loo fia malamalama i ai le faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vaega 136
1–16, Ua faamatala mai le ala e faatulaga ai le tolauapiga a Isaraelu mo le malaga i sisifo; 17–27, Ua poloaiina le Au Paia ia ola i le tele o tulaga faatonuina o le talalelei; 28–33, E tatau i le Au Paia ona pepese, sisiva, tatalo, ma aoao le poto; 34–42, E fasiotia perofeta ina ia faamamaluina i latou ma tausalaina e amioleaga.
1 O Le Afioga ma le Finagalo o le Alii e faatatau i le tolauapiga a Isaraelu ia latou malaga i Sisifo:
2 Ia tuu atu i tagata uma O Le aEkalesia a Iesu Keriso o le Au Paia o Aso e Gata Ai, ma i latou o e e malaga faatasi ma i latou, ia faatulagaina i ni vaega, faatasi ma se feagaiga ma se folafolaga e tausi i poloaiga ma tulafono uma a le Alii lo tatou Atua.
3 Ia tuu atu i vaega e faatulaga ma ni kapeteni o ataitoaselau, kapeteni o taitoalimagafulu, ma kapeteni o taitoasefulu, ma se peresitene ma ni ona fesoasoani e toalua i o latou ulu, i lalo o le taitaiga a eAposetolo e Toasefululua.
4 Ma o le a avea lenei ma a tatou afeagaiga—o le a tatou esavavali i isauniga uma a le Alii.
5 Ia tuu atu i vaega taitasi e saunia mo i latou lava ni soā manu, taavaletoso, tapenapenaga, lavalava, ma isi mea e tatau ai mo le malaga, e mafai ona latou sauni.
6 A uma ona faatulaga o vaega ia tuu atu ia te i latou e o atu ma lo latou malosi, e sauniuni mo i latou o e o le a faamuli.
7 Ia tuu atu i vaega taitasi, faatasi ma o latou kapeteni ma peresitene, e filifilia pe toafia e mafai ona o i le tautotogo e sosoo ai; ona filifilia lea o se aofai e lava o tagata tino-malolosi ma popoto, e ave soā manu, fatu, ma mea fai faatoaga, e o atu o ni paionia e sauni mo le totoina o toʼaga o le tautotogo.
8 Ia tuu atu i vaega taitasi e ave se vaega tutusa, e tusa ma le vaevaega o a latou meatotino, i le aveina o e amatitiva, efafine ua maliliu a latou tane, e ua ileai ni tamā, ma aiga o i latou o e na o i le autau, ina ia lē alu aʼe le tagi a fafine ua maliliu a latou tane ma e ua leai ni tamā i taliga o le Alii e faasaga i lenei nuu.
9 Ia tuu atu i vaega taitasi e sauni ni fale, ma ni fanua mo le totoina o kuranuma, mo i latou o e o le a faamuli i tua i le tau lenei; ma o le finagalo lenei o le Alii e faatatau i lona nuu.
10 Ia tuu atu i tagata taitoatasi e faaaoga lona malosi ma ana meatotino uma e sii atu ai lenei nuu i le nofoaga o le a faatu ai e le Alii se asiteki o Siona.
11 Ma afai tou te faia lenei mea ma le loto mamā, i le faamaoni atoa, o le a afaamanuiaina outou; o le a faamanuiaina outou ia outou lafu manu, ma a outou fagaga, ma o outou fanua, ma o outou fale, ma o outou aiga.
12 Ia tuu atu i aʼu auauna o Ezra T. Benson ma Erastus Snow e faatulaga se vaega.
13 Ma ia tuu atu i aʼu auauna o Orson Pratt ma Wilford Woodruff e faatulaga se vaega.
14 O lenei foi, ia tuu atu i aʼu auauna o Amasa Laimani ma Siaosi A. Samita e faatulaga se vaega.
15 Ma ia tofia ni peresitene, ma ni kapeteni o taitoaselau, ma taitoalimagafulu, ma taitoasefulu.
16 Ma ia tuu atu i aʼu auauna o e ua tofia e o atu ma aoao atu loʼu loto lenei i le au paia, ina ia latou saunia e o atu i se laueleele o le filemu.
17 O atu loa i lo outou ala ma faia e pei ona Ou fai atu ai ia te outou, ma aua le matataʼu i o outou fili; aua o le a latou lē maua le mana e taofi ai laʼu galuega.
18 O le a alaveaiina Siona i loʼu lava taimi e tatau ai.
19 Ma afai e saili soo se tasi e ati aʼe o ia lava, ma lē saili mai i laʼu afautuaga, o le a lē maua e ia le mana, ma o le a faaalia lona valea.
20 Ia outou saili; ma atausi a outou folafolaga uma ma le tasi; ma aua le emanao i mea a so outou uso.
21 Ia outou atausi outou lava mai le leaga o le taʼu fua o le suafa o le Alii, aua o Aʼu o le Alii lo outou Atua, o le eAtua lava o o outou tamā, o le Atua o Aperaamo ma Isaako ma Iakopo.
22 O aAʼu o lē na taitaiina le fanauga a Isaraelu i fafo o le laueleele o Aikupito; ma ua faaloaloa atu loʼu lima i aso e gata ai, e elaveaʼi loʼu nuu o Isaraelu.
23 Tuu le afefinauaʼi ma le tasi; tuu le tautala eleaga o le tasi i le isi.
24 Tuu le aʼonā; ma tuu atu a outou upu e aga efaagaeetia ai le tasi.
25 Afai e te nonō mai i lē lua te tuaoi, ia e toe faafoi atu le mea na e anonō mai; ma afai ua lē mafai ona e toe totogi atu, ona e alu atu saʼo lea ma taʼu atu i lē lua te tuaoi, ina neʼi tausalaina oe e ia.
26 Afai e te maua le mea na aleiloa a lē lua te tuaoi, ia e sailia ma le filiga seia e toe avatu ia te ia.
27 Ia e afiliga i le faasaosaoga o mea ua e maua, ina ia avea oe ma se etausimea atamai; ona o lea mea o se meaalofa foaifua mai le Alii lou Atua, ma o oe o sana tausimea.
28 Afai ua e fiafia, vivii atu i le Alii i apesega, ma musika, ma siva, faatasi ma se etatalo o le viiga ma le ifaafetai.
29 Afai ua e afaanoanoa, ole atu i le Alii lou Atua i le talosaga, ina ia eolioli o outou agaga.
30 Aua le matataʼu i o outou fili, ona ua i ai i latou i oʼu lima ma o le a Ou faia ia te i latou le mea Ou te loto i ai.
31 E ao ina atofotofoina loʼu nuu i mea uma, ina ia latou saunia e maua le emamalu ua ia te Aʼu mo i latou, o le mamalu lava lea o Siona; ma o ia o lē e lē onosaia le iaoaiga e lē agavaa mo loʼu malo.
32 Ia tuu atu ia te ia o lē ua valea e aoao le apoto i le efaamaualaloina o ia lava ma le ole atu i le Alii lona Atua, ina ia tatalaina ona mata ina ia mafai ona vaai o ia, ma tatalaina ona taliga ina ia mafai ona faalogo o ia;
33 Aua ua auina atu loʼu aAgaga i le lalolagi e faamalamalama e ua lotomaualalo ma loto salamo, ma mo le taʼusalaina o e ua lē amioatua.
34 Ua teena outou ma la outou molimau e o outou uso, le atunuu lea ua atutulieseina outou i fafo;
35 Ma ua oo mai nei le aso o lo latou mala, o aso lava o le faanoanoa, e pei o se fafine ua faatiga; ma o le a matua tele lava lo latou faanoanoa vagana ai ua vave ona latou salamo, ioe, vave lava.
36 Aua ua latou fasioti perofeta, ma i latou o e na auina atu ia te i latou; ma ua latou faamasaaina toto lē sala, ua tagi mai le eleele e faasaga ia te i latou.
37 O lea, aua le ofo i nei mea, ona tou te lei amamā lava; e lei mafai lava ona outou lavatia loʼu mamalu; ae o le a outou vaaia pe afai tou te faamaoni i le tausiga o aʼu upu uma ua Ou etuu atu ia te outou, mai aso o Atamu ia Aperaamo, mai ia Aperaamo ia Mose, mai ia Mose ia Iesu ma ana aposetolo, ma mai ia Iesu ma ana aposetolo ia Iosefa Samita, o lē na Ou valaau atu i ai e ala i aʼu iagelu, aʼu auauna galulue, ma i loʼu lava leo mai le lagi, e aumai laʼu galuega;
38 O lona faavae na faataatia e ia, ma sa faamaoni; ma ua Ou ave o ia ia te aʼu.
39 Sa ofo le toatele i lona maliu; ae sa manaomia ona tatau ona afaamau faailoga e ia lana emolimau i lona itoto, ina ia faamamaluina o ia ma ina ia tausalaina ai e ua amioleaga.
40 Pe Ou te lei laveaiina ea outou mai i o outou afili, i se ala lava na Ou tuua ai se molimau o loʼu igoa?
41 O lea, o lenei, uai mai ia, E, outou e tagata o laʼu aekalesia; ma o outou toeaina ia faalogo mai faatasi; ua outou mauaina loʼu emalo.
42 Ia outou filiga i le tausiga o aʼu poloaiga uma, neʼi oo mai faamasinoga i o outou luga, ma vaivai ai lo outou faatuatua, ma manumalo ai o outou fili ia te outou. O lea ua leai ni isi mea i le taimi nei. Amene ma Amene.


text:
AISEA UA TUAI AI TOE FA’AFO’I ALI’I PAGOTA TONGA?
Ua i luga nei o le fua fa’atautau a le au maitau le mataupu e uiga i alii pagota e to’alua mai Tonga, ia o loo taofia i le toese i Tafuna i le taimi nei, e le’i toe fa’afo’iina atu lava i Tonga e pei ona poloaina ai i laua e le Fa’amasinoga Maualuga.
O se tusi na tuuina mai i se pagota o loo taofia i le toese o loo ia fesiligia ai le mafuaaga ua tuai ai ona toe faafoi alii pagota nei i lo la atunuu.
Na taua e le alii pagota i lana tusi sa auina mai i le Samoa News e faapea, o le nonofo ai pea o alii pagota ia i le toese i le taimi nei, ae ua tuana’i le taimi na poloaina i laua e le faamasinoga e tuli ai a laua faasalaga, e le gata ua soli ai le tulafono i le taofia faapagota lea o se tagata i se auala sese, ae o loo alu ai foi ma tupe a le malo e tausi ma fafaga ai i laua nei.
Ina ua fesiligia le pule o le falepuipui i Tafuna e uiga i lenei mataupu, na faamaonia mai ai e Lumana’i Maifea le mataupu e pei ona faasea i ai le alii pagota, peitai sa ia taua, e le o se faaletonu e mafua mai i lona ofisa ua mafua ai lea faafitauli, ae ona o le tuai lava ona maua mai o tusi folau e toe malaga ese atu ai alii ia e toalua i lo la atunuu.
“O loo i ai alii pagota e toalua o loo aafia i le tulaga lena, ma o loo faatalitali pea i le taimi e maua mai ai a laua tusi folau, ona faatoa mafai lea ona malaga ese atu ma le atunuu,” o le saunoaga lea a Maifea.
O alii pagota e toalua o loo aafia i le faaletonu lea e aofia ai Latu Noa ma Samasoni Tautai.
N taua e Maifea, o loo faia pea a latou fesootaiga ma aiga o i laua nei i Tonga, ina ia vave maua se auala e lafo mai ai tusi folau ma vave ai ona toe foi atu i laua nei i o la aiga.
“E ui e le o sa’u galuega o le faia o fesootaiga ma aiga o alii pagota, peitai o lea foi ou te fesoasoani atu i le galuega a loia, ina ia vave ona maua mai pepa malaga a i laua nei ma toe foi atu i o la aiga,” o le saunoaga lea a Maifea.
E le fou le mataupu lenei i luma o le faamasinoga, i soo se taimi lava e taulimaina ai mataupu a i latou mai fafo e leai ni pepa nofomau, ona e alu se taimi o tau faatali le taimi e taunuu mai ai tusi folau e toe foi atu ai i latou nei i o latou atunuu.
E lei manuia taumafaiga a le Samoa News i le tau sailiina mai lea o se faamatalaga mai loia e uiga i lenei mataupu, ae na taua e le alii pagota sa tusia le tusi lea na tuuina mai i le Samoa News, e tatau ona taofia le mea lenei ona o loo alu ai tupe a le malo i le tausiga o i latou nei i le falepuipui.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E le tatau ona tatou fefefe i le lumanai, pe faavaivai i le faamoemoe ma ia lototetele, aua o loo faatasi le Atua ma i tatou.
O le afiafi o se Aso Tofi i Ierusalema, na feiloai ai Iesu ma Ona soo i le afeafe aupito i luga e faamamalu ai le Paseka. E lei iloaina e alii na faatasi atu ma Ia o lenei taumafataga o le a ta’ua i se aso o le Paseka Mulimuli. Pe ana latou iloaina lenei mea ma lona uiga, semanu latou te fetagisi.
Ae peitai, sa malamalama lelei lo latou Matai, o le a amata i se taimi lata mai ia puapuaga i Ketesemane faapea ma Kolokota. O le a oo mai ia taimi sili ona faigata i le talafaasolopito o le lalolagi; ae ui i lea, na fetalai atu Iesu ia te i latou, “E maua foi outou e le puapuaga i le lalolagi: a ia outou loto tetele; ua ou manumalo i le lalolagi” (Ioane 16:33).
Ua tatou ola nei i se vaitaimi o le fesouaiga ma le le mautinoa, o se taimi na valoia e le Alii ia Enoka o le a faailogaina o “aso o le amioleaga ma le tauimasui” (Mose 7:60). O loo faamalumalu mai i o tatou luma ia luitau ma aso faigata, peitai o loo i ai se mafuaaga e tatau ai ona tatou loto tetele ai ma fiafia aua ua tatou ola i le tisipenisione mulimuli, lea ua toefuatai ai e le Atua Lana Ekalesia ma le malo i le fogaeleele ina ia sauniuni ai mo le afio mai o Lona Alo.
Na saunoa mai Peresitene Boyd K. Packer i se tasi taimi e uiga i fanau a lana fanau ma le lalolagi ua faateleina le faigata o loo latou ola ae ai. Na ia saunoa ai: “O le a latou vaai i le tele o mea e tutupu e oo mai i vaitaimi o o latou olaga. O nisi o nei mea o le a luitauina ai lo latou lototetele ma faalauteleina ai lo latou faatuatua. Ae afai latou te saili ma le agaga tatalo mo le fesoasoani ma le taiala, o le a tuuina atu ia i latou le mana e faatoilalo ai mea faigata.”
Na ia faaopoopo mulimuli ane: “O uiga taua o amioga lea e tatau ona faalagolago i ai ia tagata ua matuai faatupulaia le leaga i se saoasaoa faateleina. Ae ui i lea, ou te le fefe lava i le lumanai” (“Aua le Fefe,” Liahona, Me 2004, 77, 78).
Uso e ma tuafafine, e le tatau ona tatou fefefe i le lumanai, pe faavaivai i le faamoemoe ma ia lototetele, aua o loo faatasi le Atua ma i tatou. O upu muamua lava na tusia o le apoapoaiga a Iesu i Ona soo fou faatoa valaauina i Kalilaia, o upu e fa ia o le lapataiga: “Aua e te fefe” (Luka 5:10). Na Ia taua soo lena lapataiga i le tele o taimi i Lana galuega talai. Na fetalai mai le Faaola i Lana Au Paia i lo tatou vaitaimi, “Ia fiafia, ma aua le fefefe, aua o A’u o le Alii ua Ou faatasi ma outou, ma o le a tu i tafatafa o outou” (MF&F 68:6).
O le a tu le Alii i tafatafa o Lana Ekalesia ma tagata ma tausia ma le saogalemu i latou seia oo i Lona toe afio mai. O le a i ai le filemu i Siona ma ona siteki, aua ua Ia folafola mai “ia avea le faapotopotoina faatasi i luga o le laueleele o Siona, ma i luga o ona siteki, mo se puipuiga, ma mo se sulufaiga mai le afa, ma mai le toasa pe a sasaa mai e aunoa ma le suia i luga o le lalolagi atoa” (MF&F 115:6).
O le Ekalesia e tu o se pa puipui mo le saogalemu o ona tagata. E ui o le a matuai faigata ia tulaga o le lalolagi i nisi o taimi, ae o le a mauaina e le Au Paia o Aso e Gata Ai le malutaga i siteki o Siona. Ua folafola mai e le Alii e faapea o le a taavale atu le maa na tofi mai le mauga e aunoa ma lima, seia tumu ai le lalolagi atoa (tagai Tanielu 2:31–45; MF&F 65:2.) Ma e leai se mana faaletagata e mafai ona tumau ai i lona ala, aua o le Atua o le mataisau o lenei galuega a o Iesu Keriso o le maa tulimanu.
Na maua e le perofeta o Nifae se faaaliga e faapea i aso e gata ai o le a alu ifo ai le mana o le Tamai Mamoe a le Atua i “luga o tagata o le feagaiga a le Alii” ma o le a “faaauupegaina i latou i le amiotonu ma le mana o le Atua i le mamalu tele” (1 Nifae 14:14).
Ua mafai ona faaauupegaina i tatou taitoatasi, ma o tatou aiga, i le mana o le Atua e avea ma puipuiga pe afai tatou te tumau faamaoni i Le Ekalesia a Iesu Keriso o le Au Paia o Aso e Gata Ai ma tuu atu i le Agaga e avea ma o tatou taiala. E ono oo mai tofotofoga, ma e atonu tatou te le malamalama i mea uma e tutupu ia i tatou po o mea o siomia ai i tatou. Ae a tatou faalagolago atu ma le agamaualalo ma le filemu i le Alii, o le a Ia tuuina mai ia i tatou le malosi ma le taitaiga i luitau uma tatou te fetaiai. Afai e na o le pau lava lo tatou manao o le faafiafiaina o le Alii, o le a faamanuiaina i tatou i se filemu loloto i o tatou loto.
I le vaitaimi o le popofou o le Toefuataiga, na fetaiai ai tagata o le Ekalesia ma luitau ogaoga. Na saunoa mai Peresitene Polika Iaga e uiga i na vaitaimi: “Ina ua siosiomia e tagata leaga, faatasi ai ma le oti ma le faatafunaina ua taufaamata’u mai i itu uma, ou te lei iloa se isi lagona sei vagana ai lo’u lagonaina o le olioli, e pei lava o lo’u agaga, e pei ona i ai nei. Atonu e foliga mai le lumanai e le mautonu, ae ou te lei vaaia lava se taimi i lenei Talalelei ou te lei iloaina ai o le taunuuga o le a faamanuiaina ai galuega o le upumoni” (Aoaoga a Peresitene o le Ekalesia: Polika Iaga [1997], 363).
O lau soa o le misiona o, Paulo, o se tagata e faaalia lava pea i taimi uma lona lototele. I le avea ai ma se tamā talavou, sa faaletonu lona faiai. E ui i faigata na mulimuli mai, ae na faaauau lava lona auauna atu ma le fiafia i isi. Na ia ulu mai i se tasi taimi i lo’u ofisa ao nofo i lona uluai nofoa faataavalevale ma sa ia faapea mai, “Ua faaleleia le olaga i se nofoa faataavalevale e alu i le afi!” Ou te manatuaina pea o ia, i nai tausaga ao lei maliu o ia, ao uuina maualuga le sulu o le Olimipeka ao tietie i lona nofoa faataavalevale ao patipati mai le faitau fia selau [o tagata]. E le mate lava le faatuatua o Paulo, e pei lava foi o lena sulu e mumu pea lava i afā o le olaga.
Ao ou aoga i le Iunivesite o Polika Iaga, sa matou nonofo faatasi i se fale ma nisi alii talavou. O le tagata na ma potu faatasi, o Pulusi, o se tagata lea ua sili ona lelei ua ou iloaina. Matou te lei faalogo lava ua ia fai maia se tala le lelei e uiga i soo se tagata po o soo se tulaga, ma e te lagonaina lava se faamalosiauga pe a lua faatasi. O lona lototele na tafe mai i se talitonuga tumau i le Faaola ma Lana talalelei.
I se tasi aso malulu aisa, sa savali mai ai se isi au uo, o Toma mai le lotoa o le iunivesite. Ua ta lena o le 7 i le taeao, ma sa gaogao ma pogisa le lotoa. Na toulu malosi le kiona, ma sa malosi foi le agi o le matagi. “Oka se leaga o le tau,” o le manatu lea o Toma. Sa ia savali atili atu, ma i fafo atu o le pogisa ma le kiona, sa ia faalogoina se tagata o loo pese.
Ma le mautinoa lava, sa savali mai i le mafiafia o le kiona, la ma’ua uo e fiafia i taimi uma, o Pulusi. Sa faaloloa atu i le lagi ona lima, ma ia peseina se pese mai le tala faatino faamusika o le Oklahoma: “Oka, se taeao ina a matagofie! Oka, se aso ina a matagofie! Ua ou mauaina se lagona manaia, o le a lelei mea uma mo a’u” (Richard Rodgers and Oscar Hammerstein II, “Oh, What a Beautiful Morning” [1943]).
Talu mai na tausaga, sa avea lena siufofoga fiafia i se afā pogisa, ma se faatusa o le faatuatua ma le faamoemoe mo au. E tusa lava pe ua faateleina le amioleaga i le lalolagi, e mafai lava e i tatou o avea ma Au Paia o Aso e Gata Ai ona pepese ma le fiafia, ma le iloaina o loo faatasi mai ia mana o le lagi i le Ekalesia a le Atua ma ona tagata. E mafai ona tatou fiafia i le iloaina lea o loo i ai i o tatou luma se taeao matagofie—o le taeao o le aso o le meleniuma, pe a toetu mai le Alo o le Atua mai le itu i Sasae ma toe nofotupu i luga o le fogaeleele.
Ou te mafaufau foi e uiga i nisi taeao matagofie e lua o loo i le talafaasolopito o le lalolagi. I le tautotogo o le 1820, i le taeao o se aso matagofie ma le maninoa i Palamaira, Niu Ioka, na ulu atu ai se alii talavou e igoa ia Iosefa Samita i le togalaau ma tootuli i le tatalo. O le tali o lena tatalo, na faaali mai ai le Tama ma le Alo, ma na amatalia ai le tisipenisione o le atoaga o taimi ma le Toefuataiga o le Ekalesia a Iesu Keriso i le fogaeleele.
Ae i se isi foi taeao matagofie e toeitiiti lava atoa le 2,000 tausaga ua mavae i fafo atu o pa o le aai o Ierusalema. E lei masalomia le susulu matagofie o le la i lena taeao o le Eseta. Sa o mai se vaega toalaiti o tamaitai e asi le tuugamau maa, ma le faamoemoe e uuina le tino o lo latou Alii na faasatauroina. Na faafeiloai i latou e agelu e toalua ma faapea atu: “Se a le mea tou te saili ai le ua soifua i e ua oti? E le o iinei o ia, a ua tu” (Luka 24:5–6).
O le manumalo o Iesu Keriso mai le agasala ma le oti, ou te molimau atu ai. O le fuafuaga o le alofa mutimutivale a lo tatou Tama e Faavavau ma Lona alofa tumau, ou te molimau atu ai foi. A o tatou ala mai i taeao taitasi, sei o tatou tepa atu i le lagi ma faapea atu, “Oka, o se taeao ina a matagofie,” Ou te tatalo atu ai i le suafa o Iesu Keriso, amene.


text:
O le galuega faafaifeautalai o se tiute faaleperisitua—o se matafaioi ua faamoemoe le Alii mai ia i tatou o ē ua tele naua mea ua tuuina mai i ai.
Ou uso e ma tuafafine, susu maia ma maliu mai i lenei konafesi aoao, lea o loo faafofogaina ma maimoaina i le tele o auala i le lalolagi atoa. E momoli atu le faafetai tele ia i latou uma sa feagai ma le lavelave o le tuufaatasiga o lenei konafesi maoae.
Talu mai Aperila sa tatou feiloai ai, ua agai pea i luma le galuega a le Atua ma ua le faalavelaveina lava. Sa ou maua se avanoa e faapaia ai ni malumalu fou se fa. Sa matou malaga ma o’u fesoasoani ma isi o le Au Pulega Aoao, sa ou malaga i Gila Valley, Arizona; i Vancouver, British Columbia; i Cebu City i le Atu Filipaina; ma Kiev, Ukraine. E ese le matagofie o malumalu i nei nofoaga taitasi. Ua tofu avea nei malumalu ma faamanuiaga i olaga o o tatou tagata, ma o se faatosinaga mo le lelei ia i latou e le auai i la tatou tapuaiga.
O le afiafi i luma mai o le faapaiaga o le malumalu, sa matou maua ai se avanoa e maimoaina ai se faafiafiaga faaleaganuu, sa faatino e o tatou tupulaga talavou ma nisi o i latou ua fai si matutua. Sa faia nei faafiafiaga i malae tetele, e ui o Kiev sa matou tauaofia ai i se maota matagofie. O siva, pese, ma faatinoga ma faaaliga sa matagofie tele. E momoli atu la’u faamalo ma alofaaga ia i latou uma sa aofia ai.
O faapaiaga taiasi o malumalu, o se talisuaga faaleagaga lava. Sa matou lagaonaina le agaga o le Alii i na sauniga uma.
O le masina fou o le a toe faapaiaina ai le Malumalu o Laie Hawaii, o se tasi o malumalu aupito leva, lea sa toe faia ai se faafouga tele i le tele o masina. Ua matou sagisagi atu i lena faamoemoega paia.
E faaauau pea ona fausia malumalu. O le taeao nei, ou te fiafia e faasilasila atu nisi malumalu fou se lima, ua maua nofoaga e fau ai, ma o le a fausia i masina ma tausaga o lumanai i nofoaga nei: Lisbon i Potukale; Initianapolis i Initiana; Urdaneta i Filipaina; Hartford i Connecticut; ma Tijuana i Mekisiko.
O sauniga e faia i o tatou malumalu e matua taua mo lo tatou faaolataga ma le faaolataga o o tatou aiga ua maliliu. Ia tumau pea lo tatou faamaoni e o i malumalu, ia ua fausia ia latalata atu i o tatou tagata.
Ia, ae tatou te lei faalogologo atu i a tatou failauga i lenei taeao, se’i ou ta’u atu lava se mataupu e pele i lo’u loto, ma ua tatau ai lo tatou gauai atoatoa atu i ai. Ou te talanoa atu i le galuega faafaifeautalai.
Muamua, i alii talavou o le Perisitua Arona ma outou na alii talavou ua avea ma toeaina, ou te toe fai atu i mea ua loa ona aoao mai e perofeta—o alii talavou agavaa uma lava, malolosi e tatau ona saunia e auauna atu i se misiona. O le galuega faafaifeautalai o se tiute faaleperisitua—o se matafaioi ua faamoemoe le Alii mai ia i tatou ua tele naua mea ua tuuina mai i ai. Alii talavou, ou te apoapoai atu ia te outou, ia saunia mo le galuega faafaifeautalai. Ia tausisia lo outou mama ma le atoatoa ma le agavaa, e avea ma sui o le Alii. Tausisia le ola maloloina ma le malosi. Suesue i tusitusiga paia. Afai o i ai, ia o i le Seminare ma le InisititutiFaamasani i le tusitaulima a faifeautalai, o le Tala’i La’u Talalelei.
O se upu ia te outou tuafafine talavou: e ui e le tutusa o outou tiutetauave faaleperisitua ma alii talavou e auauna atu faafaifeautalai faamisiona, e i ai foi lo outou sao taua o ni faifeautalai, ma e matou te taliaina la outou auaunaga.
Ia te outou uso ma tuafafine matutua: matou te manaomia lava le anoanoai o ni ulugalii matutua. Ia te outou ulugalii faamaoni o loo faamisiona nei, po o e foi na faamisiona i aso ua mavae, matou te faafetai atu i lo outou faatuatua ma le tuuto i le talalelei a Iesu Keriso. Ua outou tautua ma le naunautai ma le lelei, ma ua ausia ai mea lelei e tele.
Ia te outou na e le’i aulia le taimi o le olaga e mafai ai ona avea ma ulugalii faamisiona, ou te fautuaina outou e tapena nei loa mo le aso e mafai ai ona oulua o ma lau soa. A mafai i tulaga o outou i ai, a oo ina ua mafai ona litaea, ma a mafai ai e lo outou soifua maloloina, ia faaavanoa outou lava e tuua le aiga ae atu auauna atu o ni faifeautalai faamisiona. E i ai ni nai taimi i o outou olaga, o le a outou olioli ai i le lagona matagofie ma le faamalieina e maua mai le auauna atu faatasi mo se taimi atoa, i le galuega a le Matai.
Ia, ou uso e ma tuafafine, ia ia te outou le Agaga o le Alii a o tatou faalogologo atu i Ana auauna i nei aso e lua. Ia avea ma faamanuiaga mo i tatou taitoatasi, ou te tatalo ai, i le suafa o Iesu Keriso, amene.